qundao/data-zh-poetry huggingface dataset:
再和十首·其七
作者：蘇轍
朝代：宋

高情日與故山期，鴻鵠誰言也倦飛。
且聽漁人强哺啜，坐中羈客畏公歸。
再和十首·其三
作者：蘇轍
朝代：宋

城郭村墟共水雲，槿籬竹屋映柴門。
隠居亦有高人在，岸幘無言倚釣軒。
再和十首·其九
作者：蘇轍
朝代：宋

樓上青山繞四垂，畫橋百步引朱扉。
落成當與公同上，一看長江白練微。
再和十首·其二
作者：蘇轍
朝代：宋

江上孤城面面山，居人也自不曾閑。
蜂遊蟻聚知何事，日夜長橋南北間。
再和十首·其五
作者：蘇轍
朝代：宋

養生尤復要功圓，溜滴南溪石自穿。
近見牢山陳道士，微言約我更三年。
再和十首·其八
作者：蘇轍
朝代：宋

天爲多才故欲禁，府門摧落漲江深。
鼎新翠壁排精鐵，涌出飛樓直百金。
再和十首·其六
作者：蘇轍
朝代：宋

張公詩社見公名，白首山城嘆不平。
坐客要聞新樂府，應須湓口琵琶聲。
再和十首·其四
作者：蘇轍
朝代：宋

一官疏散自疑仙，三考應成醉日千。
早病固須閑地著，多憂長被達人憐。
再次前韵四首·其一
作者：蘇轍
朝代：宋

城頭棟宇恰三間，楚望凄凉弔屈原。
雨洗山川百里凈，風吹語笑一城喧。
鄉書莫問經時絕，歲事初驚片葉翻。
南近清淮鱸鱖好，釣筒時問有潛吞。
再次前韵四首·其三
作者：蘇轍
朝代：宋

野鶴應疑鳬雁苦，夏蟲未慣雪霜寒。
隠居顔氏終安巷，垂釣嚴生自有灘。
破宅不歸塵可掃，下田初種水應漫。
退耕尚作悠悠語，拙宦猶須步步看。
再次前韵四首·其二
作者：蘇轍
朝代：宋

謬將疏野託交遊，平日論心亦有由。
科第聯翩叨舊契，利名疏闊少新憂。
清談已覺忘朱夏，濁酒先防虐素秋。
多病無聊唯有睡，頻頻詩句未嫌不。
再次前韵四首·其四
作者：蘇轍
朝代：宋

欲作彭城數月留，溪山勸我暫忘憂。
城頭準擬中秋望，臺上遷延九日遊。
嵐氣雨餘侵近郭，江聲風送隠危樓。
汀洲聚散知誰怪，且學漂浮水上鷗。
再次前韵示元老
作者：蘇轍
朝代：宋

豪傑多自悟，不待文王興。
四方有餘師，十室豈無朋。
我老不知時，早歲誰誤稱。
歸來理茅屋，對客食藜蒸。
遇渴即飲水，何嘗問淄澠。
冠裳强包裹，毀譽如飛蠅。
植根久已爾，苕穎日自升。
忘我亦忘法，無冰知消冰。
再賦葺居三絕·其一
作者：蘇轍
朝代：宋

誰將修竹寄鄰家，秋斫長竿春食芽。
旋築高牆護鷄犬，稍容嵇阮醉喧嘩。
再賦葺居三絕·其三
作者：蘇轍
朝代：宋

南北高堂本富家，百年梁柱半欹斜。
略教扶起猶堪住，西望吾廬已自奢。
再賦葺居三絕·其二
作者：蘇轍
朝代：宋

短垣疏戶略藏遮，翠竹長松夾徑斜。
遊宦歸來四十載，粗成好事一田家。
再遊廬山三首·其一
作者：蘇轍
朝代：宋

當年五月訪廬山，山翠溪聲寢食間。
藤杖復隨春色到，寒泉頓與客心閑。
巖頭懸布煎茶足，峽口驚雷泛葉慳。
待得前村新雨遍，扁舟應逐好風還。
再遊廬山三首·其三
作者：蘇轍
朝代：宋

此山巖谷不知重，赤眼浮圖自一峰。
芒蹻隨僧踐黄葉，曉光消雪墮長松。
石泉試飲先師錫，午飯歸尋下寺鐘。
勝處轉多渾恐忘，出山惟見白雲濃。
再遊廬山三首·其二
作者：蘇轍
朝代：宋

憶自栖賢夜入城，道邊蘭若一僧迎。
偶然不到終遺恨，特地來遊慰昔情。
海外聲聞安至此，堂中天鼓爲誰鳴。
匆匆復向深山去，一盞醍醐飽粟罌。
冬日即事
作者：蘇轍
朝代：宋

寒日初加一線長，臘醅添浸隔羅光。
新年只願多新酒，舊疾微令變舊方。
自昔杯棬元窄小，得閑筋力尚康强。
買田種秫貧無計，自有人家爲插秧。
冬至日
作者：蘇轍
朝代：宋

陰陽升降自相催，齒髮誰教老不回。
猶有髻珠常照物，坐看心火冷成灰。
酥煎隴坂經年在，柑摘吳江半月來。
官冷無因得官酒，老妻微笑潑新醅。
冬至日作
作者：蘇轍
朝代：宋

羲和飛轡留不住，小兒逢節喜欲舞。
人言老翁似小兒，烝豚釀酒多爲具。
潁川本自非吾鄉，鄰里十年成舊故。
誰令閉戶謝往還，壽酒獨向兒孫舉。
飲罷跏趺閉雙目，寂然自有安心處。
心安自謂無老少，不知鬚髮已如素。
似聞錢重薪炭輕，今年九九不難數。
冬至雪
作者：蘇轍
朝代：宋

旱久魃不死，連陰未成雪。
微陽九地來，顛風三日發。
父老竊相語，號令風爲節。
講武罷冬夫，畿甸休保甲。
纍囚出死地，冗官去煩雜。
手詔可人心，吾君信明哲。
風頻雪猶吝，來歲恐無麥。
天公聽一言，惟幸早誅魃。
冬至雪二首·其一
作者：蘇轍
朝代：宋

一氣潜萌九地中，雪花微落四無風。
初陽便有回天力，宿瘴徐看卷地空。
家釀再投猶恨薄，官酤多取定無功。
時人淺陋終無益，徑就天公借一豐。
冬至雪二首·其二
作者：蘇轍
朝代：宋

佳節蕭條陋巷中，雪穿窗戶有顔風。
出迎過客知非病，歸對先師喜屢空。
黍醖盈瓢終寡味，石薪烘竈信奇功。
頗嫌半夜欺毛褐，却喜年來麥定豐。
初到績溪視事三日出城南謁二祠遊石照偶成四小詩呈諸同官 石照二首 其一
作者：蘇轍
朝代：宋

行盡清溪到碧峰，陰崖翠壁畫杉松。
故留石照邀行客，上徹青山最後重。
初到績溪視事三日出城南謁二祠遊石照偶成四小詩呈諸同官 石照二首 其二
作者：蘇轍
朝代：宋

雨開石照正新磨，鳥度猿攀野客過。
忽見塵容應笑我，年來底事白鬚多。
初到績溪視事三日出城南謁二祠遊石照偶成四小詩呈諸同官·梓桐廟
作者：蘇轍
朝代：宋

行年五十治丘民，初學催科愧廟神。
無限青山不容隠，却看黄卷自憐貧。
雨餘嶺上雲披絮，石淺溪頭水蹙鱗。
指點縣城如手大，門前五柳正摇春。
初到績溪視事三日出城南謁二祠遊石照偶成四小詩呈諸同官·汪王廟
作者：蘇轍
朝代：宋

石門南出衆山巔，沃壤清溪自一川。
老令舊諳田事樂，春耕正及雨晴天。
可憐鞭撻終無補，早向叢祠乞有年。
歸告仇梅省文字，麥苗含穗欲蠶眠。
初到陳州二首·其一
作者：蘇轍
朝代：宋

謀拙身無向，歸田久未成。
來陳爲懶計，傳道愧虛名。
俎豆終難合，詩書强欲明。
斯文吾已試，深恐誤諸生。
初到陳州二首·其二
作者：蘇轍
朝代：宋

久愛閑居樂，茲行恐遂不。
上官容碌碌，飽食更悠悠。
枕畔書成癖，湖邊柳散愁。
疏慵愧韓子，文字化潮州。
初得南園
作者：蘇轍
朝代：宋

倒囊僅得千竿竹，掃地初開一畝宮。
千里故園魂夢裏，百年生事寂寥中。
晏家不願諸侯賜，顔氏終成陋巷風。
洗竹移花吾事了，子孫他日記衰翁。
初成遺老齋二首·其一
作者：蘇轍
朝代：宋

花時懶出伴遊人，暑雨深藏養病身。
新宅丁丁厭斤斧，舊書寂寂卷埃塵。
久將生事累諸子，頓斂浮根付一真。
遺老齋成謀宴坐，澹然無語接來賓。
初成遺老齋二首·其二
作者：蘇轍
朝代：宋

舊說潁川宜老人，朱櫻斑筍養閑身。
無心已絕衣冠念，有眼不遭車馬塵。
青簡自書遺老傳，白鬚仍寫去年真。
齋成謾作笑談主，已是蕭然一世賓。
初成遺老齋待月軒藏書室三首·待月軒
作者：蘇轍
朝代：宋

軒前無物但長空，孤月忽來東海東。
圓滿定從何處得，清明許與衆人同。
憐渠生死未能免，顧我盈虧略已通。
夜久客寒要一飲，油然細酌意無窮。
初成遺老齋待月軒藏書室三首·藏書室
作者：蘇轍
朝代：宋

讀書舊破十年功，老病茫然萬卷空。
插架都將付諸子，閉關猶得養衰翁。
案頭螢火從乾死，窗裏飛蠅久未通。
自見老盧真面目，平生事業有無中。
初成遺老齋待月軒藏書室三首·遺老齋
作者：蘇轍
朝代：宋

老人身世兩相遺，綠竹青松自蔽虧。
已喜形骸今我有，枉將名字與人知。
往還但許鄰家父，問訊纔通說法師。
燕坐蕭然便終日，客來不識我爲誰。
初春游李太尉宅東池
作者：蘇轍
朝代：宋

蓬島靈仙宅，星河帝女居。
波光泛金翠，樓影動雲霞。
清淺游魚過，參差垂柳斜。
移舟更尋勝，遠見小桃花。
初發嘉州
作者：蘇轍
朝代：宋

放舟沫江濱，往意念荆楚。
擊鼓樹兩旗，勢如遠征戍。
紛紛上船人，艣急不容語。
余生雖江陽，未省至嘉樹。
巉巉九頂峰，可愛不可住。
飛舟過山足，佛脚見江滸。
舟人盡斂容，競欲揖其拇。
俄頃已不見，烏牛在中渚。
移舟近山陰，壁峭上無路。
云有古郭生，此地苦箋注。
區區辨蟲魚，爾雅細分縷。
洗硯去殘墨，遍水如黑霧。
至今江上魚，頂有遺墨處。
覽物悲古人，嗟此空自苦。
余今方南行，朝夕事鳴艣。
至楚不復留，上馬千里去。
誰能居深山，永與禽獸伍。
此事誰是非，行行重回顧。
初發彭城有感寄子瞻
作者：蘇轍
朝代：宋

秋晴卷流潦，古汴日向乾。
扁舟久不解，畏此行路難。
此行亦不遠，世故方如山。
我持一寸刃，巉絕何由刊。
念昔各年少，松筠閟南軒。
閉門書史叢，開口治亂根。
文章風雲起，胸膽渤澥寬。
不知身安危，俯仰道所存。
橫流一傾潰，萬類爭崩奔。
孔融漢儒者，本自輕曹瞞。
誓將貧賤身，一悟世俗昏。
豈意十年內，日夜增濤瀾。
生民竟憔悴，遊宦豈復安。
水深火益熱，人知蹈憂患。
甄豐且自叛，劉歆苟盤桓。
而况我與兄，飽食顧依然。
上願天地仁，止此禍亂源。
歲月一徂逝，尚能反丘園。
初築南齋
作者：蘇轍
朝代：宋

我老不自量，築室盈百間。
舊屋收半料，新材伐他山。
盎中粟將盡，橐中金亦殫。
凉風八月高，扶架起南邊。
首成遺老齋，願與客周旋。
古檜長百尺，翠竹森千竿。
隔城過清潁，有井皆甘泉。
平生隠居念，眷眷在山川。
誰言白髮年，有作竟不然。
我本師瞿曇，所遇無不安。
諸子知我懷，勉更求榱椽。
堂成鋪莞簟，無夢但安眠。
初聞得校書郎示同官三絕·其一
作者：蘇轍
朝代：宋

讀書猶記少年狂，萬卷縱橫曬腹囊。
奔走半生頭欲白，今年始得校書郎。
初聞得校書郎示同官三絕·其三
作者：蘇轍
朝代：宋

病後濁醪都少味，老來歡意苦無多。
臨行寂寞空相對，不作新詩奈客何。
初聞得校書郎示同官三絕·其二
作者：蘇轍
朝代：宋

百家小邑萬重山，慚愧斯民愛長官。
粳稻如雲梨棗熟，暫留聊復爲加餐。
初至金陵
作者：蘇轍
朝代：宋

山川過雨曉光浮，初看江南第一州。
路繞匡廬更南去，懸知是處可忘憂。
初葺遺老齋二首·其一
作者：蘇轍
朝代：宋

髭鬚渾白已經歲，腰痛春來日又多。
一味安閑猶有礙，却令朝謁擬如何。
築居定作子孫計，好事久遭僧佛呵。
尤愧白家履道宅，十年成就飽經過。
初葺遺老齋二首·其二
作者：蘇轍
朝代：宋

爲留十步南牆竹，莫怪門前鳥雀多。
陋巷何妨似顔子，勢家應未奪蕭何。
詩書懶惰何曾讀，氣息調勻不用呵。
多病從來少賓客，杜門今復幾人過。
利路提刑亡伯郎中挽詞二首·其一
作者：蘇轍
朝代：宋

好學先鄉黨，登科復妙年。
誰爲耆舊傳，最處縉紳先。
淪謝今亡矣，風流孰繼焉。
魂歸食里社，世世仰仁賢。
利路提刑亡伯郎中挽詞二首·其二
作者：蘇轍
朝代：宋

晚歲官仍困，終身耻自言。
廉明漢循吏，仁愛鄭公孫。
赤縣朝稱理，衡山德共尊。
遠人應罷市，處處有遺恩。
勉子瞻失幹子二首·其一
作者：蘇轍
朝代：宋

人生本無有，衆幻妄聚耳。
手足非吾親，何况妻與子。
偶來似可樂，强作室家喜。
忽去未免悲，欣成要矜毀。
君家兩歲兒，畢竟何自始。
變化違初心，涕泗劇翻水。
吾儕近始悟，造物聊復試。
道力竟未完，聰明信難恃。
勉子瞻失幹子二首·其二
作者：蘇轍
朝代：宋

破甑不復顧，彼無愛甑心。
棄璧負赤子，始驗愛子深。
誠知均非我，胡爲有不能。
一從三界遊，久被百物侵。
朝與喜怒交，莫與寵辱臨。
四物皆不勝，生死獨未曾。
不經大火燒，孰爲真黄金。
棄置父子恩，長住旃檀林。
勸子瞻修無生法
作者：蘇轍
朝代：宋

除却靈明一一空，年來丹竈漫施功。
掌中定有庵摩在，雲際懸知霧雨濛。
已頼信心留掣電，要須凈戒拂昏銅。
誰言逐客江南岸，身世雖窮心不窮。
北京送孫曼叔屯田權三司開坼司
作者：蘇轍
朝代：宋

人生不願才，才士困奔走。
君爲大農屬，求暇更能否。
自我遊魏博，相識恨未久。
誰言但傾蓋，信有勝白首。
清晨坐風觀，落日語凉牖。
棋精動如律，弓健不論斗。
旁觀我不能，晤語君見受。
秋風起沙漠，凄雨濕征袖。
送行欲汲汲，富貴恐君後。
將去聊遲遲，已遠悲朋友。
北堂
作者：蘇轍
朝代：宋

吾廬雖不華，粗有南北堂。
通廊開十窗，爽氣來四方。
風長日氣遠，六月有餘凉。
兒女避不居，留此奉爺娘。
爺娘髮如絲，不耐寒暑傷。
單衣蕉葛輕，軟飯菘芥香。
無客恣卧起，有客羅壺觴。
今年得風痹，摩膏沃椒湯。
念終捨此去，故山松柏蒼。
此地亦何爲，歲時但烝嘗。
十一月一日作
作者：蘇轍
朝代：宋

晝短圖書看不了，夜長鼓角睡難堪。
老懷騷屑誰爲伴，心地空虛成妄談。
酒少不妨鄰叟共，病多頼有衲僧諳。
積陰深厚陽初復，一點靈光勤自參。
十一月十三日雪
作者：蘇轍
朝代：宋

南方霜露多，雖寒雪不作。
北歸亦何喜，三年雪三落。
我田在城西，禾麥敢嫌薄。
今年陳宋災，水旱更爲虐。
閉糴斯不仁，逐熟自難却。
饑寒雖吾患，尚可省鹽酪。
飛蝗昨過野，遺種遍陂濼。
春陽百日至，鬧若蠶生箔。
得雪流土中，及泉盡魚躍。
美哉豐年祥，不待炎火灼。
呼兒具樽酒，對婦同一酌。
誤認屋瓦鳴，更願聞雪脚。
十日二首·其一
作者：蘇轍
朝代：宋

酒經重九尚殘巵，雨送初寒問篋衣。
養氣安閑真得計，讀書勤苦已知非。
謾存講說傳家學，深謝交遊絕世譏。
築室未成中自笑，何如茅屋對柴扉。
十日二首·其二
作者：蘇轍
朝代：宋

憂患經懷沃漏巵，榮華過眼脫輕衣。
定心稍覺無來往，時事誰能問是非。
祿去身安常自喜，宅成囊竭可無譏。
交遊散盡餘親戚，酒熟時來一叩扉。
十月二十九日雪四首·其一
作者：蘇轍
朝代：宋

床頭唧唧糟鳴甕，夜半蕭蕭雪打窗。
擁褐旋驚花著樹，潑醅初喜酒盈缸。
鄰翁晨乞米三斗，釣戶暮留魚一雙。
自笑有無今粗足，遥憐逐客過重江。
十月二十九日雪四首·其三
作者：蘇轍
朝代：宋

幽居漫爾存三徑，燕坐何妨應六窗。
老憶舊書時展卷，病封藥酒旋開缸。
小園摇落黄花盡，古檜飛鳴白鶴雙。
珍重老盧留種子，養生不復問王江。
十月二十九日雪四首·其二
作者：蘇轍
朝代：宋

龕燈照室久妨睡，雪氣侵人不隔窗。
枕上詩成那起草，槽頭酒滴暗鳴缸。
遠來狂客應回去，高卧幽人未有雙。
猶憶新灘泊船處，堆蓬積玉撼長江。
十月二十九日雪四首·其四
作者：蘇轍
朝代：宋

鷂子一飛超漲海，蜂兒終日透晴窗。
心空莫著書千卷，客到長留酒半缸。
性命早知元有分，文章誰信舊無雙。
何年結束尋歸路，還看蟆頤下飲江。
千葉白蓮花
作者：蘇轍
朝代：宋

蓮花生淤泥，凈色比天女。
臨池見千葉，謫墮問何故。
空明世無匹，銀瓶送佛所。
清泉養芳潔，爲我三日住。
蔫然落寶床，應返梵天去。
午寢
作者：蘇轍
朝代：宋

食飽年來幸有秋，倒床清夢百無憂。
忍饑終愧首陽客，睡足何須雲夢州。
冰酒黄封生不喜，春芽紫筍向誰求。
平生尚有書魔在，一卷還堪作枕頭。
南堂新遊花壇二首·其一
作者：蘇轍
朝代：宋

亂竹侵紅藥，病花羞晚春。
移根近談笑，得土長精神。
榮悴非由爾，芬芳止爲人。
庭西井泉好，汲灌每躬親。
南堂新遊花壇二首·其二
作者：蘇轍
朝代：宋

老木不忍伐，橫枝宜少除。
根莖漸有託，雨露稍分餘。
生意初無損，開花終自如。
他年諸草木，成就此幽居。
南康阻風遊東寺
作者：蘇轍
朝代：宋

欲涉彭蠡湖，南風未相許。
扁舟厭摇蕩，古寺慰行旅。
重湖面南軒，驚浪卷前浦。
霏微雪陣散，顛倒玉山舞。
一風輒九日，未悉土囊怒。
百里斷行舟，仰看飛鴻度。
故人念征役，一飯語平素。
竹色凈飛濤，松聲亂秋雨。
我生足憂患，十載不安處。
南北已兼忘，遲速何須數。
南窗
作者：蘇轍
朝代：宋

京師三日雪，雪盡泥方深。
閉門謝還往，不聞車馬音。
西齋書帙亂，南窗初日升。
展轉守床榻，欲起復不能。
開戶失瓊玉，滿階松竹陰。
客從遠方來，疑我何苦心。
疏拙自當爾，有酒聊共斟。
南齋獨坐
作者：蘇轍
朝代：宋

獨坐南齋久，忘家似出家。
香烟穠作穗，茶面結成花。
細竹才通徑，長松初有槎。
往還真斷絕，一一數歸鴉。
南齋竹三絕·其一
作者：蘇轍
朝代：宋

幽居一室少塵緣，妻子相看意自閑。
行到南窗修竹下，恍然如見舊溪山。
南齋竹三絕·其三
作者：蘇轍
朝代：宋

里中佳客舊孫陳，我自疏慵不見人。
目倦細書長掩卷，心遊法界四無鄰。
南齋竹三絕·其二
作者：蘇轍
朝代：宋

舊山修竹半塵埃，誰種南林待我來。
新筍出牆秋雨足，閉門長與護蒼苔。
卜居
作者：蘇轍
朝代：宋

我歸萬里初無宅，鳳去千年尚有臺。
誰爲繞池先種竹，可憐當砌已栽梅。
囊資只數腰金在，歸計長遭鬢雪催。
欲就草堂終歲事，落成鄰舍許銜杯。
去年冬轍以起居郎入侍邇英講不逾時遷中書舍人雖忝冒愈深而瞻望清光與日俱遠追記當時所見作四絕句呈同省諸公·其一
作者：蘇轍
朝代：宋

邇英肅肅曉霜清，玉宇時聞槁葉零。
風過都城吹廣內，萬人笑語落中庭。
去年冬轍以起居郎入侍邇英講不逾時遷中書舍人雖忝冒愈深而瞻望清光與日俱遠追記當時所見作四絕句呈同省諸公·其三
作者：蘇轍
朝代：宋

早歲西廂跪直言，起迎天步晚臨軒。
何知老侍曾孫聖，欲泣龍髯吐復吞。
去年冬轍以起居郎入侍邇英講不逾時遷中書舍人雖忝冒愈深而瞻望清光與日俱遠追記當時所見作四絕句呈同省諸公·其二
作者：蘇轍
朝代：宋

銅瓶灑遍不勝寒，雨點勻圓凍未乾。
回首曈矓朝日上，槐龍對舞覆衣冠。
去年冬轍以起居郎入侍邇英講不逾時遷中書舍人雖忝冒愈深而瞻望清光與日俱遠追記當時所見作四絕句呈同省諸公·其四
作者：蘇轍
朝代：宋

講罷淵然似不勝，詩書默已契天心。
高宗問答終垂世，未信諸儒測淺深。
去年秋扇二絕句·其一
作者：蘇轍
朝代：宋

篋中秋扇委塵埃，春晚炎風拂面來。
舊物不辭爲世用，故人相見莫心猜。
去年秋扇二絕句·其二
作者：蘇轍
朝代：宋

扇中秦女舊乘鸞，拂去浮塵色尚鮮。
未盡炎風早歸去，不堪秋後乞哀憐。
又次韵遊小雲居
作者：蘇轍
朝代：宋

溪上浮花片片輕，泝流登岸得山行。
僧房幽絕雲居小，春日陰晴野色明。
永遠林棲真有道，溺沮耕養亦忘情。
此身此意何年遂，空使常談笑老生。
句·其一
作者：蘇轍
朝代：宋

無山得似巫山秀，何水能如河水清。
句·其三
作者：蘇轍
朝代：宋

仿佛城南路，繁香撲市橋。
句·其二
作者：蘇轍
朝代：宋

謂語巴東人，世世當諱準。
句·其四
作者：蘇轍
朝代：宋

清江入城郭，小浦生微瀾。
召伯埭上斗野亭
作者：蘇轍
朝代：宋

細雨添春色，微風凈牐流。
徂年半今世，生計一扁舟。
飲食隨魚蟹，封疆入斗牛。
江波方在眼，轉覺此生浮。
司馬君實端明獨樂園
作者：蘇轍
朝代：宋

子嗟丘中親藝麻，邵平東陵親種瓜。
公今歸去事農圃，亦種洛陽千本花。
修篁繞屋韵寒玉，平泉入畦紆卧蛇。
錦屏奇種斸巖竇，嵩高靈藥移萌芽。
城中三月花事起，肩輿遍入公侯家。
淺紅深紫相媚好，重樓多葉爭矜誇。
一枝盈尺不論價，十千斗酒那容賒。
歸來曳履苔徑滑，醉倒閉門春日斜。
車輪班班走金轂，印綬若若趨朝衙。
世人不顧病楊綰，弟子獨有窮侯芭。
終年著書未曾厭，一身獨樂誰復加。
宦遊嗟我久塵土，流轉海角如浮槎。
歸心每欲自投劾，孺子漸長能扶車。
過門有意奉談笑，幅巾懷刺無袍鞾。
司馬溫公挽詞四首·其一
作者：蘇轍
朝代：宋

白髮三朝舊，青山一布衾。
封章留帝所，德澤在人心。
未起謳吟切，來歸顧託深。
楊公不久住，天意定難忱。
司馬溫公挽詞四首·其三
作者：蘇轍
朝代：宋

區區非爲己，懇懇欲忘生。
力盡心終在，身亡勢亦成。
遺民拋劍戟，故老半公卿。
魏丙生前友，俱傳漢相名。
司馬溫公挽詞四首·其二
作者：蘇轍
朝代：宋

决策傳賢際，危言變法初。
紛紛看往事，一一驗遺書。
富貴終何有，清貧只自如。
西州不忍過，行哭便回車。
司馬溫公挽詞四首·其四
作者：蘇轍
朝代：宋

少年真狷淺，射策本粗疏。
欲廣忠言地，先收衆棄餘。
流離見更化，邂逅捧除書。
趙孟終知厥，他人恐駡予。
同外孫文九新春五絕句·其一
作者：蘇轍
朝代：宋

佳人旋貼釵頭勝，園父初挑雪底芹。
欲得春來怕春晚，春來會似出山雲。
同外孫文九新春五絕句·其三
作者：蘇轍
朝代：宋

菊葉萱芽初出土，凍虀冷麵欲宜人。
老人脾病難隨汝，洗釜磨刀待晚春。
同外孫文九新春五絕句·其二
作者：蘇轍
朝代：宋

甕中臘脚長憂凍，戶外春風那得知。
酒熟定應花未動，舉瓢先對柳千絲。
同外孫文九新春五絕句·其五
作者：蘇轍
朝代：宋

雪覆西山三頃麥，一犁春雨祝天工。
麥秋幸與人同飽，昔日黄門今老農。
同外孫文九新春五絕句·其四
作者：蘇轍
朝代：宋

築室恨除千本竹，及春先補百株花。
隔年預與園夫約，春雨晴時問汝家。
同子瞻次梅聖俞舊韵題鄉舍木山
作者：蘇轍
朝代：宋

江槎出沒浮犀牛，波濤掀天谷爲洲。
江寒水落驚霜秋，危根瘦節鳴寒流。
脆朽吹去誰鎸鎪，連峰疊嶂立酋酋。
吾家此山不易得，十年棄置空自尤。
猿號鶴唳豈無意，委蛇怪我懷羔裘。
西歸父老拍手笑，笑憶翁子躬薪槱。
去時三山今有五，不問故園惟一丘。
同子瞻次過遠重字韵
作者：蘇轍
朝代：宋

孟子自誇心不動，未試永嘉鐵輪重。
弟兄六十老病餘，萬里同遭海隅送。
長披羊裘類嚴子，罷食豬肝同閔仲。
大男留處事田畝，幼子隨行躬釜甕。
低眉語笑接鄰父，彈指吁嗟到蠻洞。
茅茨一日敢忘葺，桑柘十年須勉種。
來時邂逅得相携，歸去逡巡應復從。
莫驚憂患爾來同，久知出處平生共。
雖令子孫治家學，休炫文章供世用。
潁川築室久未成，夜來忽作西湖夢。
同子瞻泛汴泗得漁酒二咏·其一
作者：蘇轍
朝代：宋

江湖性終在，平地難久居。
淥水雨新漲，扁舟意自如。
河身縈疋素，洪口轉千車。
願言棄城市，長竿夜獨漁。
同子瞻泛汴泗得漁酒二咏·其二
作者：蘇轍
朝代：宋

懶思久廢詩，病腸不堪酒。
强顔水石間，濫蹟賓主後。
不知白浪翻，但怪青山走。
莫隨使車塵，豈畏嚴城斗。
同孔常父作張夫人詩
作者：蘇轍
朝代：宋

女子勿言弱，男兒何必强。
君看張夫人，身舉十五喪。
頭上脫笄珥，篋中斥襦裳。
築墳連丘山，松柏鬰蒼蒼。
親戚不爲助，涕泣感道傍。
昔有王氏老，身爲尚書郎。
親死棄不葬，簪裾日翱翔。
白骨委廬陵，宦遊在岐陽。
一旦有丈夫，軒軒類佯狂。
相面識心腹，開口言災祥。
嗟汝平生事，不了令誰當。
汝身暖絲綿，汝口甘稻粱。
衣食未嘗廢，此事乃可忘。
一言中肝心，投身拜其床。
傍人漫不知，相視空茫茫。
終言汝不悛，物理久必償。
兒女病手足，相隨就淪亡。
鄙夫本愚悍，過耳風吹牆。
明年及前期，長子憂骭瘍。
一麾守巴峽，雙柩還故鄉。
弱息雖僅存，蹣跚亦非良。
誰言天地寬，網目固自張。
古事遠不信，近事世所詳。
企張非求福，禍敗當懲王。
同李倅鈞訪趙嗣恭留飲南園晚衙先歸
作者：蘇轍
朝代：宋

城南高樓出喬木，下有方塘秋水足。
新霜未變草木鮮，晚日旋催梨棗熟。
雨荒松菊半榛莽，風老菰蒲初瑟縮。
門前大路多塵土，日中過客無留轂。
開門却掃如有待，下馬升堂真不速。
勸我一振衣上黄，臨風共倒樽中淥。
肴蔬草草意不盡，絲竹泠泠暗相屬。
琳宮仙伯自閒暇，幕府粗官苦煩促。
晚衙簿領當及期，後堂車轄要須漉。
令人更愧東宮師，眷戀溪山棄華屋。
同王適曹煥遊清居院步還所居
作者：蘇轍
朝代：宋

身爲江城吏，心似野田叟。
尋僧忽忘歸，飽食莫携手。
畏人久成性，路繞古城後。
茅茨遠相望，鷄犬亦時有。
人還市井罷，日落狐兔走。
迴風吹橫烟，燒火卷林藪。
草深徑漸惡，荆棘時挂肘。
褰裳涉沮洳，斜絕汙池口。
投荒分岑寂，欹側吾自取。
二君獨何爲，經歲坐相守。
遊從乏車騎，飲食厭菘韭。
周旋未忍棄，辛苦亦何負。
歸來倚南窗，試挹樽中酒。
笑問黄泥行，此味還同否。
同王適賦雪
作者：蘇轍
朝代：宋

北風吹雨雨不斷，遍滿虛空作飛霰。
紙窗獨卧不成眠，茅屋無聲時一泫。
鳥烏錯莫寒未起，庭戶空明夜驚旦。
重樓複閣爛生光，絕澗連山漫不見。
夾砌雙杉洗更碧，滿田碧草埋應爛。
城中閉戶無履迹，市上孤烟數晨爨。
細排玉箸短垂檐，暗結輕冰時入研。
撥灰有客顧尊俎，迹兔何人試鷹犬。
未容行役掃車轂，應有老農歌麥飯。
一來江城若俄頃，四見白花飛面旋。
坐看酒甕誰敢嘗，歸踏冰泥屢成濺。
年來橋板斷不屬，莫出肩輿足憂患。
到家昏黑空自笑，訴婦勤勞每長嘆。
床頭有酒未用沽，囊裏無錢不勞算。
更令雪片大如手，終勝溪瘴長熏眼。
謁告猶能不出門，典衣共子成高宴。
同遲賦千葉牡丹
作者：蘇轍
朝代：宋

未換中庭三尺土，漫種數叢千葉花。
造物不違遺老意，一枝頗似洛人家。
名園不放尋芳客，陋巷希聞載酒車。
未忍畫瓶修佛供，清樽酌盡試山茶。
同遲賦春晚
作者：蘇轍
朝代：宋

池塘春旱欲生塵，一雨能令草木新。
脾病不嫌櫻笋薄，廩空偏喜麥禾勻。
白須照水湖光凈，淥酒留人鳥哢頻。
但恐少年嫌老醜，眼前無復一時人。
同陳述古舍人觀芍藥
作者：蘇轍
朝代：宋

藹藹堂西十畝園，晚凉迎步綠陰繁。
共驚春去已多日，爭看花開最後番。
未許狂風催爛熳，故將青幄强安存。
請公作意勤歡賞，趁取殘紅照酒樽。
吳沖卿夫人秦國挽詞二首·其一
作者：蘇轍
朝代：宋

國老相隨盡，家風慨獨存。
見夫成相業，聽子得忠言。
氣節慚多士，聲華盛一門。
平生高義重，未易俗人論。
吳沖卿夫人秦國挽詞二首·其二
作者：蘇轍
朝代：宋

雅頌成章早，春秋發論長。
風規留叔向，文采似中郎。
覽古明興廢，臨危喜激昂。
南遷初不恨，李杜得從滂。
呂司空挽詞三首·其一
作者：蘇轍
朝代：宋

少年輕富貴，一意在詩書。
共恨經綸晚，纔收老病餘。
寡言知德勝，善應本中虛。
卒相承平業，謳歌元祐初。
呂司空挽詞三首·其三
作者：蘇轍
朝代：宋

罷郡來清潁，微官憶宛丘。
頹垣那可住，隠几若將休。
復起民欣願，全歸天不留。
世間反覆手，有德竟無憂。
呂司空挽詞三首·其二
作者：蘇轍
朝代：宋

將相家聲近，勳名晚歲隆。
給扶安舊德，賜府壓羣公。
不見彌縫迹，空推翼戴功。
山公舊多可，寒士泣清風。
呂希道少卿松局圖
作者：蘇轍
朝代：宋

溪回山石間，蒼松立四五。
水深不可涉，上有橫橋渡。
溪外無居人，磐石平可住。
縱橫遠山出，隠見雲日莫。
下有四老人，對局不回顧。
石泉雜風松，入耳如暴雨。
不聞人世喧，自得山中趣。
何人昔相遇，圖畫入紈素。
塵埃依古壁，永日奉樽俎。
隠居畏人知，好事竟相誤。
我來再三嘆，空有飛鴻慕。
逝將從之遊，不惜爛樵斧。
周昉畫美人歌
作者：蘇轍
朝代：宋

深宮美人百不知，飲酒食肉事遊嬉。
彈絲吹竹舞羅衣，曲終對鏡理鬢眉。
岌然高髻玉釵垂，雙鬟窈窕萼葉微。
宛轉躑躅從嬰兒，倚楹俯檻皆有姿。
擁扇執拂知從誰，瘦者飛燕肥玉妃。
俯仰向背樂且悲，九重深遠安得窺。
周生執筆心坐馳，流傳人間眩心脾。
飛瓊小玉雲霧幃，長風吹開忽見之。
夢魂清夜那復追，老人衰朽百事非。
展卷一笑亦胡爲，持付少年良所宜。
和子瞻三遊南山九首 仙遊潭五首 其一
作者：蘇轍
朝代：宋

潭深不可涉，潭小不通船。
路斷遊人止，龍藏白沫旋。
翦藤量水短，插石置橋堅。
橋外居民少，躬耕不用錢。
和子瞻三遊南山九首 仙遊潭五首 其三
作者：蘇轍
朝代：宋

君看潭北寺，何用減潭南。
不到還能止，重來獨未厭。
荒凉增客思，貧病覺僧慚。
飲水寒難忍，誰言栢子甘。
和子瞻三遊南山九首 仙遊潭五首 其二
作者：蘇轍
朝代：宋

澄潭下無底，將渡又安能。
慣上橫空木，輕生此寺僧。
曉魚聞考考，石塔見層層。
不到殊非惡，他年記未曾。
和子瞻三遊南山九首 仙遊潭五首 其五
作者：蘇轍
朝代：宋

洞門蒼蘚合，逼仄不容身。
傳有虛明處，中藏窈窕人。
吹笙橋上月，拾翠洞南春。
往往來山下，蕭然雨灑塵。
和子瞻三遊南山九首 仙遊潭五首 其四
作者：蘇轍
朝代：宋

扶風貴公子，早歲伴山家。
吹笛墮秋葉，讀書隨曉鴉。
業成心自叛，學苦我長嗟。
石室非人住，窮山雪似沙。
和子瞻三遊南山九首·五郡
作者：蘇轍
朝代：宋

蜀人不信秦川好，食蔗從梢未及甘。
當道沙塵類河北，依山水竹似江南。
觀形隨阜飲溪鹿，雲氣侵山食葉蠶。
猶有道人迎客笑，白鬚黄袖豈非聃。
和子瞻三遊南山九首·傳經臺
作者：蘇轍
朝代：宋

輪扁不能令子巧，老聃雖智若爲傳。
遺經尚在臺如故，弟子今無似喜賢。
和子瞻三遊南山九首·大秦寺
作者：蘇轍
朝代：宋

大秦遥可說，高處見秦川。
草木埋深谷，牛羊散晚田。
山平堪種麥，僧魯不求禪。
北望長安市，高城遠似烟。
和子瞻三遊南山九首·樓觀
作者：蘇轍
朝代：宋

神仙避世守關門，一世沉埋百世尊。
舊宅居人無姓尹，深山道士即爲孫。
天寒遊客常逢雪，日暮歸鴉自識村。
君欲留身記幽寂，直將山外比羌渾。
和子瞻司竹監燒葦園因獵園下
作者：蘇轍
朝代：宋

駿馬七尺行馮馮，曉出射獸霜爲冰。
荻園斫盡有枯枿，束茅吹火初如燈。
乍分乍合勢開展，蒼烟被野風騰騰。
黄狐驚顧嘯儔侶，飛鳥先起如蒼蠅。
須臾立旆布行伍，有似修蟒橫岡陵。
蒼鷹猛獸出前後，缺處已挂黄麻罾。
回風忽作火力怒，平地一卷無疆塍。
商辛不出抱寶死，曹瞞逸去燋其肱。
投身誤喜脫灰燼，闖首旋已遭侵凌。
何人上馬氣吞虎，狐帽壓耳皮蒙膺。
開弓徐射疊雙兔，擁馬歡叫驚未曾。
舉鞭一麾百夫進，擊鼓再發箭舉掤。
去如飛虻中如電，獲若雨獸膏流澠。
肉分麾下飽壯士，皮與公子留縑繒。
縱橫分裂惠村塢，尚有磊落載後乘。
吾兄善射久無敵，是日斂手稱不能。
憑鞍縱馬聊自適，酒後醉語誰能譍。
健兒擊搏信可樂，主將雄猛今誰勝。
胸中森列萬貔虎，嗟世但以文儒稱。
安得强弓傅長箭，使射蔽日垂天鵬。
和子瞻和陶淵明雜詩十一首·其一
作者：蘇轍
朝代：宋

大道與衆往，疾驅祗自塵。
徐行聽所之，何者非吾身。
却過白鶴峰，鷄犬來相親。
築室依果樹，有無通四鄰。
安眠豈有足，良夜惟恐晨。
晨朝亦何事，倦對往來人。
和子瞻和陶淵明雜詩十一首·其一〇
作者：蘇轍
朝代：宋

吾兄昔在朝，屢欲請會稽。
誓將老陽羨，洞天隠蒼崖。
時事乃大謬，寧復守此懷。
區區芥子中，豈有兩須彌。
舉眼即見兄，何者爲別離。
尻輿駕神馬，孰爲策與羈。
弭節過蓬萊，海波看增虧。
和子瞻和陶淵明雜詩十一首·其一一
作者：蘇轍
朝代：宋

紅爐厄夏景，團扇悲秋凉。
來鴻已遵渚，去燕亦辭梁。
冰蠶懷凍藪，火鼠安炎鄉。
曲士漫談道，夏蟲豈知霜。
物化何時休，嘆息此路長。
和子瞻和陶淵明雜詩十一首·其七
作者：蘇轍
朝代：宋

舜以五音言，二雅良褊迫。
變風猶井牧，驅人遂阡陌。
周餘幾崩壞，况經甫與白。
崎嶇收狂瀾，還付濫觴窄。
蒙莊涇渭雜，恐有郭象客。
壁藏待知者，金石聞舊宅。
和子瞻和陶淵明雜詩十一首·其三
作者：蘇轍
朝代：宋

我來適惡歲，斗米如珠量。
何時舉頭看，歲月守心房。
念我東坡翁，忍饑海中央。
願翁勿言饑，稷調陰陽。
玉池有清水，生肥滿中腸。
和子瞻和陶淵明雜詩十一首·其九
作者：蘇轍
朝代：宋

五年寓黄閣，盛服朝玄端。
愧無昔人姿，謬作奇章遷。
還從九淵底，回望百尺巔。
身世俱一夢，往來適三餐。
天公本無心，誰爲此由緣。
從今罷述作，盡付逍遥篇。
和子瞻和陶淵明雜詩十一首·其二
作者：蘇轍
朝代：宋

莫言三謫遠，歸路近庾嶺。
誰憐東坡窮，垂老徙此景。
幸無薪炭役，豈念冰雪冷。
平生笑子厚，山水記柳永。
孜孜苦懷歸，何異走逃影。
吾觀兩蠻觸，出縮方馳騁。
百年寄龜息，幸此支床靜。
和子瞻和陶淵明雜詩十一首·其五
作者：蘇轍
朝代：宋

幽憂如蟄蟲，雷雨驚奮豫。
無根不萌動，有翼皆鶱翥。
嗟我獨枯槁，無來孰爲去。
念兄當北遷，海闊煎百慮。
往來七年間，信矣夢幻如。
從今便築室，占籍無所住。
四方無不可，莫住生滅處。
縱浪大化中，何喜復何懼。
和子瞻和陶淵明雜詩十一首·其八
作者：蘇轍
朝代：宋

大道如衣食，六經所耕桑。
家傳易春秋，未易相粃糠。
久種終不穫，歲晚嗟無糧。
念此坐嘆息，追飛及頹陽。
天公亦假我，書成麟未傷。
可憐陸忠州，空集千首方。
何如學袁盎，日把無可觴。
和子瞻和陶淵明雜詩十一首·其六
作者：蘇轍
朝代：宋

嘗聞左師言，少子古所喜。
二兒從兩父，服辱了百事。
佳子何關人，自怪餘此意。
看書時獨笑，屢與古人值。
他年會六子，道眼誰最駛。
衣鉢儻可傳，田園不須置。
和子瞻和陶淵明雜詩十一首·其四
作者：蘇轍
朝代：宋

故山縱得歸，無復昔遺老。
家風知在否，後生恐難保。
似聞老翁泉，曾作泥土燥。
窮冬忽涌溢，絡繹瓶甕早。
此翁終可信，明月耿懷抱。
從我先人游，安得不聞道。
和子瞻喜虎兒生
作者：蘇轍
朝代：宋

生男如狼猶恐尪，寅年生虎慰爺娘。
汝家家世事文史，門戶豈有空剛强。
試看猛虎在山谷，斧牙鈎爪旗尾揚。
徐行當道擇牛羊，狐狸驚走熊豬忙。
我今老病思退藏，生子安得尚激昂。
不見伯父擅文章，逡巡議論前無當。
和子瞻宿臨安浄土寺
作者：蘇轍
朝代：宋

四方清浄居，多被僧所占。
既無世俗營，百事得豐贍。
家居每紛薄，奉養出寒欠。
昔年旅東都，局促吁已厭。
城西近精廬，長老時一覘。
每來獲所求，食飽山茶釅。
塵埃就湯沐，垢膩脫巾韂。
不知禪味深，但取饑腸饜。
京城苦煩溷，物景費治染。
吳都况清華，觀剎吐光艷。
石矼度空闊，泉溜瀉深塹。
經過未足多，終老應長歉。
和子瞻新居欲成二首·其一
作者：蘇轍
朝代：宋

老罷子卿還屬國，功成定遠恨陽關。
漂流豈必風波際，顛沛何妨枕席間。
伏臘便應隨俚俗，室廬聞似勝家山。
因緣宿世非今日，頼有陰功許旋還。
和子瞻新居欲成二首·其二
作者：蘇轍
朝代：宋

山連上帝朱明府，心是南宗無盡燈。
過此欹危空比夢，年來瘴毒冷如冰。
圖書一笑寧勞客，音信頻來尚有僧。
梨棗功夫三歲辦，不緣憂患亦何曾。
和子瞻東陽水樂亭歌
作者：蘇轍
朝代：宋

君不見武安前堂立曲旃，官高利厚多憂患。
又不見夏侯好妓貧無力，簾箔爲衣人莫識。
兩人操行雖不同，辛苦經營實如一。
不如君家激水石中流，聽之有聲百無憂。
笙竽窈眇度溪谷，琴筑凄咽穿林丘。
高人處世心淡泊，衆聲過耳皆爲樂。
退食委蛇石上眠，幽音斷續床前作。
正如古人樂易多歡娛，積土爲鼓塊爲桴。
但能復作太古意，君家水樂真有餘。
和子瞻次孫覺諫議韵題邵伯閘上斗野亭見寄
作者：蘇轍
朝代：宋

扁舟未遽解，坐待兩閘平。
濁水汙人思，野寺爲我清。
昔遊有遺咏，枯墨存高甍。
故人獨未來，一樽誰與傾。
北風吹微雲，莫寒依月生。
前望邗溝路，却指鐵甕城。
茅檐卜茲地，江水供晨烹。
試問東坡翁，畢老幾此行。
奔馳力不足，隠約性自明。
早爲歸耕計，免慚老僧榮。
和子瞻次韵陶淵明停雲詩·其一
作者：蘇轍
朝代：宋

雲跨南溟，南北一雨。
瞻望匪遥，檻穽斯阻。
夢往從之，引手相撫。
笑言未半，捨我不佇。
和子瞻次韵陶淵明停雲詩·其三
作者：蘇轍
朝代：宋

欣然而笑，是無枯榮。
手足相依，所鍾則情。
情忘意消，神凝不征。
可以安身，可以長生。
和子瞻次韵陶淵明停雲詩·其二
作者：蘇轍
朝代：宋

晚稻欲登，白露霄濛。
人飲嘉平，漿酒如江。
我獨何爲，觀成于窗。
此心了然，來無所從。
和子瞻次韵陶淵明停雲詩·其四
作者：蘇轍
朝代：宋

跋扈飛揚，誰匪南柯。
運歷相尋，憂喜雜和。
我游其外，所享則多。
削迹拔木，其如予何。
和子瞻次韵陶淵明勸農詩·其一
作者：蘇轍
朝代：宋

我遷海康，實編于民。
少而躬耕，老復其真。
乘流得坎，不問所因。
願以所知，施及斯人。
和子瞻次韵陶淵明勸農詩·其三
作者：蘇轍
朝代：宋

掇拾于川，搜捕于陸。
俯鞠婦子，仰薦昭穆。
閩乘其偷，載耒逐逐。
計無百年，謀止信宿。
和子瞻次韵陶淵明勸農詩·其二
作者：蘇轍
朝代：宋

我行四方，稻麥黍稷。
果蔬蒲荷，百種咸植。
糞溉耘籽，乃後有穡。
爾獨何爲，開口而食。
和子瞻次韵陶淵明勸農詩·其五
作者：蘇轍
朝代：宋

斫木陶土，器則不匱。
績麻繅繭，衣則可冀。
藥餌具前，病安得至。
坐而告窮，相視徒愧。
和子瞻次韵陶淵明勸農詩·其六
作者：蘇轍
朝代：宋

莫爲之先，冥不謂鄙。
一夫前行，百夫具履。
以爲不信，出視同軌。
期爾十年，風變而美。
和子瞻次韵陶淵明勸農詩·其四
作者：蘇轍
朝代：宋

我歸無時，視汝長久。
孰爲沮溺，風雨相耦。
築室東皋，取足南畝。
后稷爲烈，夫豈一手。
和子瞻泗州僧伽塔
作者：蘇轍
朝代：宋

清淮濁汴爭强雄，龜山下閟支祁宮。
高秋水來無遠近，蕩滅洲渚乘城墉。
千艘銜尾誰復惜，萬人雨泣哀將窮。
城中古塔高百尺，下有蛻骨黄金容。
蛟龍百怪不敢近，迴風倒浪歸無蹤。
越商胡賈豈知道，脫身獻寶酬元功。
至人已立萬物表，劫火僅置毛孔中。
區區淮汴亦何有，一挹可注滄溟東。
胡爲尚與水族較，時出變怪驚愚聾。
於乎此意不可詰，仰觀飛栱凌晴空。
和子瞻渦口遇風
作者：蘇轍
朝代：宋

長淮暮生風，來自渦河口。
新舟雖云固，波浪亦難受。
詩來話艱厄，驚恐及兒婦。
憶同泝荆峽，終夜愁石首。
餘飆入幃幄，跳沫濺窗牖。
平生未省見，驚顧欲狂走。
爾來涉憂患，漸覺成老醜。
遥喜波浪中，時能飲醇酒。
和子瞻濠州七絕·四望亭
作者：蘇轍
朝代：宋

唐史不聞劉嗣之，空傳短李舊歌詩。
高亭毀盡唯存記，猶有區區父老知。
和子瞻濠州七絕·塗山
作者：蘇轍
朝代：宋

娶婦山中不肯留，會朝山下萬諸侯。
古人辛苦今誰信，只見清淮入海流。
和子瞻濠州七絕·彭祖廟
作者：蘇轍
朝代：宋

長說先師似老彭，共疑好學古書生。
不知亦解餐雲母，白日登天萬事輕。
和子瞻濠州七絕·浮山洞
作者：蘇轍
朝代：宋

洞府元依水面開，秋潮每到洞門回。
幽人燕坐門前石，長看長淮船去來。
和子瞻濠州七絕·虞姬墓
作者：蘇轍
朝代：宋

布叛增亡國已空，摧殘羽翮自令窮。
艱難獨與虞姬共，誰使西來敵沛公。
和子瞻濠州七絕·觀魚臺
作者：蘇轍
朝代：宋

莊子談空惠子聽，郢人斤斧俟忘形。
莫嗟質喪無知者，對石何妨自說經。
和子瞻濠州七絕·逍遥堂
作者：蘇轍
朝代：宋

猖狂戰國古神仙，曳尾泥塗老更安。
厭世乘雲人不見，空墳聊復葬衣冠。
和子瞻焦山
作者：蘇轍
朝代：宋

金山遊遍入焦山，舟輕帆急須臾間。
涉江已遠風浪闊，遊人到此皆爭還。
山頭冉冉萬竿竹，樓閣不見門長關。
金山共此一江水，只有勝絕無此閑。
野僧終日飽一飯，與世相視如髦蠻。
門無舟楫斷還往，說法教化黿鼉頑。
偶然客至話鄉國，西望落日低銅鐶。
岷峨正在日入處，想象積雪堆青鬟。
稻田一頃良自給，仕宦不返知誰扳。
久安祿廩農事廢，强弓一弛無由彎。
行逢佳處輒嘆息，想見茅屋藏榛菅。
我知此地便堪隠，稻苗旆旆魚斑斑。
和子瞻煎茶
作者：蘇轍
朝代：宋

年來病懶百不堪，未廢飲食求芳甘。
煎茶舊法出西蜀，水聲火候猶能諳。
相傳煎茶只煎水，茶性仍存偏有味。
君不見閩中茶品天下高，傾身事茶不知勞。
又不見北方俚人茗飲無不有，鹽酪椒薑誇滿口。
我今倦遊思故鄉，不學南方與北方。
銅鐺得火蚯蚓叫，匙脚旋轉秋螢光。
何時茅檐歸去炙背讀文字，遣兒折取枯竹女煎湯。
和子瞻玉盤盂二首·其一
作者：蘇轍
朝代：宋

千葉團團一尺餘，揚州絕品舊應無。
賞傳莒國遷鐘虡，移憶胡僧置鉢盂。
叢底留連傾鑿落，瓶中捧擁照浮屠。
强將絳蠟封紅萼，憔悴無言損玉膚。
和子瞻玉盤盂二首·其二
作者：蘇轍
朝代：宋

故相林亭父老知，出羣草木尚何疑。
無多産業殘花藥，幾許功名舊鼎彝。
豐艷不知人世別，佳名新換使君詩。
明年會看花尤好，剝盡浮苞養一枝。
和子瞻畫魚歌
作者：蘇轍
朝代：宋

潛魚在淵安可及，垂餌投竿易如拾。
橫江設網雖不仁，一瞬未移收百十。
畫魚何者漫區區，終日辛勤手拮据。
已嫌長網不能遍，肯信一竿良有餘。
鯤鯢駭散蛟龍泣，獲少驚多亦何益。
願從網罟登君庖，碎首屠鱗非所惜。
和子瞻監試舉人
作者：蘇轍
朝代：宋

登科歲云徂，舊學日將落。
外遭饑寒侵，內苦憂患鑠。
傳家足墳史，遺說本精約。
羣言久紛蕩，開卷每驚矍。
居官忝庠序，授業止干籥。
朝廷發新令，長短棄前彠。
緣飾小學家，睥睨前王作。
聲形一分解，道義因附託。
安行厭衢路，强挽就縻縛。
縱橫施口鼻，爛熳塗丹堊。
强辯忽橫流，漂蕩終安泊。
憶惟法初傳，欲講面先怍。
新科勸多士，從者盡高爵。
徘徊始未信，衒誘終難却。
嗟哉守愚鈍，幾不被譏謔。
獨醒慚餔糟，未信耻輕諾。
敢言折鋒鋩，但自保城郭。
有司顧未知，選試謬西洛。
羣儒誰號令，新語競投削。
雖云心所安，恐異時量度。
詭遇便巧射，晚嫁由拙妁。
誰能力春耕，忍饑待秋穫。
聞兄職在監，考較筆仍閣。
縮手看傍人，此意殊未惡。
和子瞻自徐移湖將過宋都途中見寄五首·其一
作者：蘇轍
朝代：宋

東武厭塵土，彭門富溪山。
從兄百日留，退食同躋攀。
輕帆過百步，船底驚雷翻。
肩輿上南麓，眼界涵川原。
愛此忽忘歸，願兄且三年。
我去已匆匆，兄來亦崩奔。
永懷置酒地，繞郭多雲烟。
和子瞻自徐移湖將過宋都途中見寄五首·其三
作者：蘇轍
朝代：宋

千金築黄樓，落成費百金。
誰言史君侈，聊慰楚人心。
高秋吐明月，白璧懸青岑。
晃蕩河漢高，恍悢窗戶深。
邀我三日飲，不去如籠禽。
史君今吳越，雖往將誰尋。
和子瞻自徐移湖將過宋都途中見寄五首·其二
作者：蘇轍
朝代：宋

我昔去彭城，明日河流至。
不見五斗泥，但見三竿水。
驚風鬰飆怒，跳沫高睥睨。
瀲灧三月餘，浮沉一朝事。
分將食魚鱉，何暇顧鄰里。
悲傷念遺黎，指顧出完壘。
繚堞對連山，黄樓麗清泗。
功成始逾歲，脫去如一屣。
空使西楚氓，欲語先垂涕。
和子瞻自徐移湖將過宋都途中見寄五首·其五
作者：蘇轍
朝代：宋

梁園久蕪沒，何以奉君遊。
故城已耕稼，臺觀皆荒丘。
池塘塵漠漠，雁鶩空遲留。
俗衰賓客盡，不見枚與鄒。
輕舟舍我南，吳越多清流。
和子瞻自徐移湖將過宋都途中見寄五首·其四
作者：蘇轍
朝代：宋

欲買爾家田，歸種三頃稻。
因營山前宅，遂作泗濱老。
奇窮少成事，飽暖未應早。
願輸橐中裝，田家近無報。
平生百不遂，今夕一笑倒。
它年數畝宮，懸知迫枯槁。
和子瞻自浄土步至功臣寺
作者：蘇轍
朝代：宋

山平村塢連，野寺鐘相答。
晚陰生林莽，落日猶在塔。
行招兩社僧，共步青山月。
送客渡石橋，迎客出林樾。
幽尋本真性，往事聽徐說。
錢王方壯年，此邦事輕俠。
鄉人鄙貧賤，異類識英傑。
立石象興王，遺迹今岌嶪。
功勳三吳定，富貴四海甲。
歸來父老藏，崇高畏摧壓。
詩人巧譏病，牛領恣挑抉。
流傳後世人，談笑資口舌。
是非亦已矣，興廢何倉卒。
持歸問禪翁，笑指浮漚沒。
和子瞻蜜酒歌
作者：蘇轍
朝代：宋

蜂王舉家千萬口，黄蠟爲糧蜜爲酒。
口銜澗水拾花鬚，沮洳滿房何不有。
山中醉飽誰得知，割脾分蜜曾無遺。
調和知與酒同法，試投麴糵真相宜。
城中禁酒如禁盜，三百青銅愁杜老。
先生年來無俸錢，一斗徑須囊一倒。
餔糟不聽漁父言，煉蜜深愧仙人傳。
掉頭不問辟穀藥，忍饑不如長醉眠。
和子瞻記夢二首·其一
作者：蘇轍
朝代：宋

兄從南山來，夢我南山下。
探懷出詩卷，卷卷盈君把。
詩詞古人似，弟則吾弟也。
相與千里隔，安得千里馬。
携手上南山，不知今乃夜。
晨鷄隔牆唱，欹枕窗月亞。
百語記一詞，秋菊悲蛩吒。
此語鮑謝流，平日我不暇。
我本無此詩，嗟此誰所借。
和子瞻記夢二首·其二
作者：蘇轍
朝代：宋

蟋蟀感秋氣，夜吟抱菊根。
霜降菊叢折，寸根安可存。
耿耿荒苗下，唧唧空自論。
不敢學蝴蝶，菊盡兩翅翻。
蟲凍不絕口，菊死不絕芬。
志士豈棄友，列女無兩婚。
和子瞻調水符
作者：蘇轍
朝代：宋

多防出多欲，欲少防自簡。
君看山中人，老死竟誰謾。
渴飲吾井泉，饑食甑中飯。
何用費卒徒，取水負瓢罐。
置符未免欺，反覆慮多變。
授君無憂符，階下泉可嚥。
和子瞻讀道藏
作者：蘇轍
朝代：宋

道書世多有，吾讀老與莊。
老莊已云多，何况其駢傍。
所讀嗟甚少，所得半已强。
有言至無言，既得旋自忘。
譬如飲醇酒，已醉安用漿。
昔者惠子死，莊子哭自傷。
微言不復知，言之使誰聽。
哭已輒復笑，不如斂此藏。
脂牛雜肥羜，烹熟有不嘗。
安得西飛鴻，送弟以與兄。
和子瞻過嶺
作者：蘇轍
朝代：宋

山林瘴霧老難堪，歸去中原荼亦甘。
有命誰令終返北，無心自笑欲巢南。
蠻音慣習疑傖語，脾病縈纏带嶺嵐。
手挹祖師清凈水，不嫌白髮照毿毿。
和子瞻金山
作者：蘇轍
朝代：宋

長江欲盡闊無邊，金山當中唯一石。
潮平風靜日浮海，縹緲樓臺轉金碧。
瓜洲初見石頭城，城下波濤與海平。
中流轉柂疑無岸，泊舟未定僧先迎。
山中岑寂恐未足，復將江水繞山麓。
四無鄰家羣動息，鐘聲鏗鍠答山谷。
烏鳶力薄墮中路，惟有胡鷹石上宿。
誰知江海多行舟，遊人上下奪巖幽。
老僧心定身不定，送往迎來何時竟。
朝遊未厭夜未歸，愛山如此如公稀。
不待遊人盡歸去，恐公未識山中趣。
和子瞻鐵拄杖
作者：蘇轍
朝代：宋

截竹爲杖瘦且輕，石堅竹破誤汝行。
削木爲杖輕且好，道遠木折恐不到。
閩君鐵杖七尺長，色如黑蛇氣如霜。
提携但恐汝無力，撞堅過嶮安能傷。
柳公雖老尚强健，閉門却掃不復將。
知公足力無險阻，憐公未有登山侶。
回生四海惟一身，袖中長劍爲兩人。
洞庭漫天不覺過，半酣起舞驚鬼神。
願公此杖亦如此，適意遨遊日千里。
歸來倚壁示時人，海外蒼茫空自記。
和子瞻開湯村運鹽河雨中督役
作者：蘇轍
朝代：宋

興事常苦易，成事常苦難。
不督雨中役，安知民力殫。
年來上功勳，智者爭雕鑽。
山河不自保，疏鑿非一端。
譏訶西門豹，仁智未得完。
方以勇自許，未卹衆口嘆。
天心閔劬勞，雨涕爲汍瀾。
不知泥滓中，更益手足寒。
誰謂邑中黔，鞭箠亦不寬。
王事未可回，后土何由乾。
和子瞻雪浪齋
作者：蘇轍
朝代：宋

謫居杜老嘗東屯，波濤繞屋知龍尊。
門前石岸立精鐵，潮汐洗盡莓苔昏。
野人相望夾水住，扁舟時過江西村。
窗中縞練舒眼界，枕上雷霆驚耳門。
不堪水怪妄欺客，欲借楚些時招魂。
人生出處固難料，流萍著水初無根。
旌旗旋逐金鼓發，蓑笠尚带風雨痕。
高齋雪浪卷蒼石，北叟未見疑戲論。
激泉飛水行亦凍，窮邊臘雪如翻盆。
一杯徑醉萬事足，江城氣味猶應存。
和子瞻題風水洞
作者：蘇轍
朝代：宋

風送江湖滿洞天，洞門可聽入無緣。
土囊鬰怒聲初散，石齒聱牙勢未前。
樂奏洞庭真跌宕，歌傳帝所亦清便。
何人隠几觀遺韵，重使顔成問嗒然。
和子瞻鳳翔八觀八首·李氏園
作者：蘇轍
朝代：宋

有客騎白駒，揚鞭入青草。
悠悠無遠近，但擇林亭好。
蕭條北城下，園號李家媼。
繫馬古車門，隨意無灑掃。
鳴禽驚上屋，飛蝶紛入抱。
竹林凈如濯，流水清可澡。
閑花不着行，香梨獨依島。
松枝貫今昔，林影變昏早。
草木皆蒼顔，亭宇已新造。
臨風置酒樽，庭下取栗棗。
今人强歡笑，古人已枯槁。
欲求百年事，不見白鬚老。
秦中古云樂，文武在豐鎬。
置囿通樵蘇，養獸讓麀䴠。
池魚躍金碧，白鳥飛紵縞。
牛羊感仁恕，行葦亦自保。
當年歌靈臺，後世詠魚藻。
古詩宛猶在，遺處不可考。
悲哉李氏末，王霸出奴皂。
城中開芳園，城外羅戰堡。
擊鼓鳴巨鐘，百姓皆懊惱。
及夫聖人出，戰國卷秋潦。
園田賦貧民，耕破園前道。
高原種菽粟，陂澤滿粳稻。
春耕雜壺漿，秋賦輸秸藁。
當年王家孫，自庇無尺橑。
空餘百歲木，妄爲夭巫禱。
遊人足譏駡，百世遭舌討。
老翁不願見，垂涕祝襁褓。
持用戒滿盈，飲酒無醉倒。
和子瞻鳳翔八觀八首·東湖
作者：蘇轍
朝代：宋

不到東湖上，但聞東湖吟。
詩詞已清絕，佳境亦可尋。
蜿蜒蒼石螭，蟠拏據湖心。
倒腹吐流水，奔注爲重深。
清風蕩微波，渺渺平無音。
有鼈行在沙，有魚躍在潯。
鼈圓如新荷，魚細如蠹蟫。
梧桐生兩涯，蕭蕭自成林。
孫枝復生孫，已中瑟與琴。
秋蟲噪蜩蚻，春鳥鳴鴂鵀。
有客來無時，濯足蔭清陰。
自忘府中官，取酒石上斟。
醉倒卧石上，野蟲上其襟。
醒來不知莫，湖月翻黄金。
油然上馬去，縱意不自箴。
作詩招路人，行樂宜及今。
人生不滿百，一瞬何所任。
路人掉頭笑，去馬何駸駸。
子有不肖弟，有冠未嘗簪。
願身化爲線，使子爲之鍼。
子欲烹鯉魚，爲子溉釜鬵。
子欲枕山石，爲子求布衾。
異鄉雖云樂，不如反故岑。
瘦田可鑿耕，桑柘可織紝。
東有軒轅泉，隠隠如牛涔。
西有管輅宅，尚存青石碪。
彭女留膝踝，禮拜意已欽。
慈母抱衆子，亂石寒蕭森。
朝往莫可還，此豈不足臨。
慎勿語他人，此意子獨諶。
和子瞻鳳翔八觀八首·楊惠之塑維摩像
作者：蘇轍
朝代：宋

金粟如來瘦如腊，坐上文殊秋月圓。
法門論極兩相可，言語不復相通傳。
至人養心遺四體，瘦不爲病肥非妍。
誰人好道塑遺像，鮐皮束骨筋扶咽。
兀然隠几心已滅，形如病鶴竦兩肩。
骨節支離體疏緩，兩目視物猶烱然。
長嗟靈運不知道，强翦美鬚插兩顴。
彼人視身若枯木，割去右臂非所患。
何况塑畫已身外，豈必奪爾庸自全。
真人遺意世莫識，時有遊僧施鉢錢。
和子瞻鳳翔八觀八首·王維吳道子畫
作者：蘇轍
朝代：宋

吾觀天地間，萬事同一理。
扁也工斫輪，乃知讀文字。
我非畫中師，偶亦識畫旨。
勇怯不必同，要以各善耳。
壯馬脫銜放平陸，步驟風雨百夫靡。
美人婉娩守閑獨，不出庭戶修容止。
女能嫣然笑傾國，馬能一蹴致千里。
優柔自好勇自强，各自勝絕無彼此。
誰言王摩詰，乃過吳道子。
試謂道子來，置女所挾從軟美。
道子掉頭不肯應，剛傑我已足自恃。
雄奔不失馳，精妙實無比。
老僧寂滅生慮微，侍女閑潔非復婢。
丁寧勿相違，幸使二子齒。
二子遺迹今豈多，岐陽可貴能獨備。
但使古壁常堅完，塵土雖積光艷長不毀。
和子瞻鳳翔八觀八首·真興寺閣
作者：蘇轍
朝代：宋

秦川不爲廣，南山不爲高。
嵯峨真興閣，傑立陵風飆。
危檻俯翔鳥，跳檐落飛猱。
上有傲世人，身衣白鶴毛。
下視市井喧，奔走何嗷嗷。
蕭然倚楹嘯，遺響入雲霄。
清風吹其裾，冉冉不可操。
不知何所爲，豈即非盧敖。
遊目萬里間，遠山如伏羔。
遺語謝世俗，釣魚當釣鼇。
和子瞻鳳翔八觀八首·石鼓
作者：蘇轍
朝代：宋

岐山之陽石爲鼓，叩之不鳴懸無虡。
以爲無用百無直，以爲有用萬物祖。
置身無用有用間，自託周宣誰敢侮。
宣王沒後墳壠平，秦野蒼茫不知處。
周人舊物惟存山，文武遺民盡囚虜。
鼎鍾無在鑄戈戟，宮殿已倒生禾黍。
厲宣子孫竄四方，昭穆錯亂不存譜。
時有過客悲先王，綢繆牖戶徹桑土。
思宣不見幸鼓存，由鼓求宣近爲愈。
彼皆有用世所好，天地能生不能主。
君看項籍猛如狼，身死未冷割爲脯。
馬童楊喜豈不仁，待汝封侯非怨汝。
何况外物固已輕，毛擒翡翠尾執麈。
惟有蒼石於此時，獨以無用不見數。
形骸偃蹇任苔蘚，文字皴剝困風雨。
遭亂既以無用全，有用還爲太平取。
古人不見見遺物，如見方召與申甫。
文非科斗可窮詰，簡編不載無訓詁。
字形漫汗隨石缺，蒼蛇生角龍折股。
亦如老人遭暴橫，頤下髭禿口齒齬。
形雖不具意可知，有云楊柳貫魴鱮。
魴鱮豈厭居溪谷，自投網罟入君俎。
柳條柔弱長百尺，挽之不斷細如縷。
以柳貫魚魚不傷，貫不傷魚魚樂死。
登之廟中鬼神格，錫女豐年多黍稌。
宣王用兵征四國，北摧犬戎南服楚。
將帥用命士卒歡，死生不顧闞虓虎。
問之何術能使然，撫之如子敬如父。
弱柳貫魚魚弗違，仁人在上民不怒。
請看石鼓非徒然，長笑太山刻秦語。
和子瞻鳳翔八觀八首·秦穆公墓
作者：蘇轍
朝代：宋

泉上秦伯墳，下埋三良士。
三良百夫特，豈爲無益死。
當年不幸見迫脅，詩人尚記臨穴惴。
豈如田橫海中客，中原皆漢無報所。
秦國吞西周，康公穆公子。
盡力事康公，穆公不爲負。
豈必殺身從之遊，夫子乃以侯嬴所爲疑三子。
王澤既未竭，君子不爲詭。
三良狥秦穆，要自不得已。
和子瞻鳳翔八觀八首·詛楚文
作者：蘇轍
朝代：宋

詛楚楚如桀，詛秦秦則紂。
桀罪使信然，紂語安足受。
牲肥酒醪潔，夸誕鬼不祐。
鬼非東諸侯，豈信辯士口。
碑埋祈年下，意繞章華走。
得楚不付孫，但爲劉季取。
吾聞秦穆公，與晉實甥舅。
盟鄭絕晉歡，結楚將自救。
使秦詛楚人，晉亦議其後。
諸侯迭相詛，禍福果誰有。
世人不知道，好古無可否。
何當投涇流，渾濁蓋鄙醜。
和孔教授武仲濟南四咏·北渚亭
作者：蘇轍
朝代：宋

西湖已過百花汀，未厭相携上古城。
雲放連山瞻嶽麓，雪消平野看春耕。
臨風舉酒千鍾盡，步月吹笳十里聲。
猶恨雨中人不到，風雲飄蕩恐神驚。
和孔教授武仲濟南四咏·檻泉亭
作者：蘇轍
朝代：宋

連山带郭走平川，伏澗潛流發湧泉。
洶洶秋聲明月夜，蓬蓬曉氣欲晴天。
誰家鵝鴨橫波去，日暮牛羊飲道邊。
滓穢未能妨潔凈，孤亭每到一依然。
和孔教授武仲濟南四咏·環波亭
作者：蘇轍
朝代：宋

南山迤邐入南塘，北渚岧嶢枕北牆。
過盡綠荷橋斷處，忽逢朱檻水中央。
鳧鷖聚散湖光凈，魚鱉浮沉瓦影凉。
清境不知三伏熱，病身唯要一藤床。
和孔教授武仲濟南四咏·鵲山亭
作者：蘇轍
朝代：宋

築臺臨水巧安排，萬象軒昂發瘞埋。
南嶺崩騰來不盡，北山斷續意尤佳。
平時戰伐皆荒草，永日登臨慰病懷。
更欲留詩題素壁，坐中誰與少陵偕。
和孔武仲金陵九咏·八功德水
作者：蘇轍
朝代：宋

君言山上泉，定有何功德。
熱盡自清凉，苦除即甘滑。
頗遭遊人病，時取破匏挹。
煩惱雖云消，凜然終在臆。
和孔武仲金陵九咏·天慶觀
作者：蘇轍
朝代：宋

興廢不可必，冶城今靜祠。
松聲聞道路，竹色凈軒墀。
江近風雲改，亭深草木滋。
孤墳弔遺直，狂闇閔元規。
和孔武仲金陵九咏·定林院
作者：蘇轍
朝代：宋

定林兩山間，崖木生欲合。
茅屋倚巖隈，重重陰清樾。
晨齋取旁寺，生事信幽絕。
吾人定何爲，常欲依暖熱。
和孔武仲金陵九咏·此君亭
作者：蘇轍
朝代：宋

綠竹不可數，孤亭一倍幽。
色分巖石潤，梢出澗松修。
雪節寒方見，春萌旱不抽。
故山多此物，長恨未歸休。
和孔武仲金陵九咏·白鷺亭
作者：蘇轍
朝代：宋

白鷺洲前水，奔騰亂馬牛。
亭高疑欲動，船去似無憂。
洶湧山方壞，澄清練不收。
中秋誰在此，明月滿城頭。
和孔武仲金陵九咏·見江亭
作者：蘇轍
朝代：宋

江水信浩渺，連山巧蔽虧。
端能上嶮絕，故自識津涯。
滅沒檣竿度，飄摇鷺羽遲。
何人倚舟望，亦愛此峰危。
和孔武仲金陵九咏·覽輝亭
作者：蘇轍
朝代：宋

城裏最高處，坡陀見一城。
山多來有緒，江遠靜無聲。
歌吹風前度，樓臺雨後明。
風光同楚蜀，聊此慰平生。
和孔武仲金陵九咏·高齋
作者：蘇轍
朝代：宋

金陵佳處自無窮，使宅幽深即故宮。
樓殿六朝遺燼後，江山百里舊城中。
雨餘尚有金鈿落，月出長窺粉堞空。
看盡一城懷古地，茲遊恨不與君同。
和孔武仲金陵九咏·鳳凰臺
作者：蘇轍
朝代：宋

鳳鳥久不至，斯臺空復高。
何年種梧竹，特地翦蓬蒿。
白水來無際，青山轉幾遭。
南遊且未返，江海共滔滔。
和張安道讀杜集
作者：蘇轍
朝代：宋

我公才不世，晚歲道尤高。
與物都無著，看書未覺勞。
微言精老易，奇韵喜莊騷。
杜叟詩篇在，唐人氣力豪。
近時無沈宋，前輩蔑劉曹。
天驥精神穩，層臺結構牢。
龍騰非有迹，鯨轉自生濤。
浩蕩來何極，雍容去若遨。
壇高真命將，毳亂始知髦。
白也空無敵，微之豈少褒。
論文開錦繡，賦命委蓬蒿。
初試中書日，旋聞鄜畤逃。
妻孥隔豺虎，關輔暗旌旄。
入蜀營三徑，浮江寄一艘。
投人慚下舍，愛酒類東皋。
漂泊終浮梗，迂疏獨釣鼇。
誤身空有賦，掩脛惜無袍。
卷軸今何益，零丁昔未遭。
相如元羣世，惠子謾臨濠。
得失將誰怨，憑公付濁醪。
和强君瓦亭
作者：蘇轍
朝代：宋

君爲魏博三年客，日有江湖萬里心。
蹔得野亭留馬足，强循疏柳步堤陰。
無人携手共吳語，得意摇頭時越吟。
何日東郊過微雨，並騎鞍馬去同尋。
和强至太博小飲
作者：蘇轍
朝代：宋

誰能飲酒如傾水，醉倒坐中扶不起。
形骸外物已如遺，升斗任君無復避。
霜梨冰脆寒侵齒，未盡一杯先已醉。
强將文字笑紅裙，冷淡爲歡何足貴。
和文與可洋州園亭三十咏·二樂榭
作者：蘇轍
朝代：宋

動靜惟所遇，仁智亦偶然。
誰見二物外，猶有天地全。
和文與可洋州園亭三十咏·冰池
作者：蘇轍
朝代：宋

水深冰亦厚，滉蕩鋪寒玉。
好在水中魚，何愁池上鶩。
和文與可洋州園亭三十咏·北園
作者：蘇轍
朝代：宋

使君美且仁，遍地種桃李。
豈獨放春花，行看食秋子。
和文與可洋州園亭三十咏·南園
作者：蘇轍
朝代：宋

官是勸農官，種桑亦其所。
安得陌上人，隔葉攀條語。
和文與可洋州園亭三十咏·吏隠亭
作者：蘇轍
朝代：宋

隠居亦非難，欲少求易遂。
有意未成歸，聊就茅檐試。
和文與可洋州園亭三十咏·天漢臺
作者：蘇轍
朝代：宋

臺高天漢近，匹練掛林端。
秋深霜露重，誰見落西山。
和文與可洋州園亭三十咏·寒蘆港
作者：蘇轍
朝代：宋

蘆深可藏人，下有扁舟泊。
正似洞庭風，日莫孤帆落。
和文與可洋州園亭三十咏·待月臺
作者：蘇轍
朝代：宋

夜色何蒼蒼，月明久未上。
不上倚城臺，無奈東南嶂。
和文與可洋州園亭三十咏·披錦亭
作者：蘇轍
朝代：宋

春晚百花齊，綿綿巧如織。
細雨洗還明，輕風卷無迹。
和文與可洋州園亭三十咏·書軒
作者：蘇轍
朝代：宋

綠竹覆清渠，塵心日日疏。
使君遺癖在，苦要讀文書。
和文與可洋州園亭三十咏·望雲樓
作者：蘇轍
朝代：宋

雲生如涌泉，雲散如翻水。
百變一凭欄，悠悠定誰使。
和文與可洋州園亭三十咏·橫湖
作者：蘇轍
朝代：宋

湖裏種荷花，湖邊種楊柳。
何處渡橋人，問是人間否。
和文與可洋州園亭三十咏·此君庵
作者：蘇轍
朝代：宋

風梢繞檐匝，霜幹當窗凈。
遥知素壁上，醉墨森相映。
和文與可洋州園亭三十咏·涵虛亭
作者：蘇轍
朝代：宋

虛亭面疏篁，窈窕衆景聚。
更與坐中人，行尋望來處。
和文與可洋州園亭三十咏·湖橋
作者：蘇轍
朝代：宋

湖南堂宇深，湖北林亭遠。
不作過湖橋，兩處那相見。
和文與可洋州園亭三十咏·溪光亭
作者：蘇轍
朝代：宋

溪亭新雨餘，秋色明滉漾。
鳥渡夕陽中，魚行白石上。
和文與可洋州園亭三十咏·灙泉亭
作者：蘇轍
朝代：宋

泉來草木滋，泉去池塘滿。
委曲到庭除，清泠備晨盥。
和文與可洋州園亭三十咏·無言亭
作者：蘇轍
朝代：宋

處世欲無言，事至或未可。
唯有此亭空，宴坐聊從我。
和文與可洋州園亭三十咏·禊亭
作者：蘇轍
朝代：宋

觴流無定處，客醉醒還酌。
毋令仲御歌，空使人驚愕。
和文與可洋州園亭三十咏·竹塢
作者：蘇轍
朝代：宋

空陂放修竹，肅肅復冥冥。
莫除塢外筍，從使入園生。
和文與可洋州園亭三十咏·篔簹谷
作者：蘇轍
朝代：宋

誰言使君貧，已用谷量竹。
盈谷萬萬竿，何曾一竿曲。
和文與可洋州園亭三十咏·荻浦
作者：蘇轍
朝代：宋

離披寒露下，蕭索微風觸。
摧折有餘青，從橫未須束。
和文與可洋州園亭三十咏·荼䕷洞
作者：蘇轍
朝代：宋

猗猗翠蔓長，藹藹繁香足。
綺席墮殘英，芳樽漬餘馥。
和文與可洋州園亭三十咏·菡萏軒
作者：蘇轍
朝代：宋

開花濁水中，抱性一何潔。
朱檻月明時，清香爲誰發。
和文與可洋州園亭三十咏·蓼嶼
作者：蘇轍
朝代：宋

風高蓮欲衰，霜重蓼初發。
會使此池中，秋芳未嘗歇。
和文與可洋州園亭三十咏·過溪亭
作者：蘇轍
朝代：宋

溪淺復通橋，過者猶恨懶。
頼有沙上鷗，常爲獨遊伴。
和文與可洋州園亭三十咏·野人廬
作者：蘇轍
朝代：宋

野人三四家，桑麻足生意。
試與叩柴荆，言辭應有味。
和文與可洋州園亭三十咏·金橙徑
作者：蘇轍
朝代：宋

葉如石楠堅，實比霜柑大。
穿徑得新苞，令公憶鱸鱠。
和文與可洋州園亭三十咏·霜筠亭
作者：蘇轍
朝代：宋

林高日氣薄，竹色凈如水。
寂歷斷人聲，時有鳴禽起。
和文與可洋州園亭三十咏·露香亭
作者：蘇轍
朝代：宋

重露覆千花，繁香凝畦圃。
不忍日將晞，散逐微風去。
和李公擇赴歷下道中雜咏十二首 梁山泊見荷花憶吳興五絕 其一
作者：蘇轍
朝代：宋

南國家家漾綵𦫊，芙蕖遠近日微明。
梁山泊裏逢花發，忽憶吳興十里行。
和李公擇赴歷下道中雜咏十二首 梁山泊見荷花憶吳興五絕 其三
作者：蘇轍
朝代：宋

行到平湖意自寬，繁花仍得就船看。
回頭却向吳儂說，從此遠遊心未闌。
和李公擇赴歷下道中雜咏十二首 梁山泊見荷花憶吳興五絕 其二
作者：蘇轍
朝代：宋

終日舟行花尚多，清香無奈着人何。
更須月出波光凈，卧聽漁家蕩槳歌。
和李公擇赴歷下道中雜咏十二首 梁山泊見荷花憶吳興五絕 其五
作者：蘇轍
朝代：宋

菰蒲出沒風波際，雁鴨飛鳴霧雨中。
應爲高人愛吳越，故於齊魯作南風。
和李公擇赴歷下道中雜咏十二首 梁山泊見荷花憶吳興五絕 其四
作者：蘇轍
朝代：宋

花開南北一般紅，路過江淮萬里通。
飛蓋靚粧迎客笑，鮮魚白酒醉船中。
和李公擇赴歷下道中雜咏十二首·下邳黄石公廟
作者：蘇轍
朝代：宋

圯下相逢南北人，三邀不倦識天真。
十年却見穀城下，寂寞同收一夢身。
和李公擇赴歷下道中雜咏十二首·呂梁
作者：蘇轍
朝代：宋

出沒懸流雖有道，憑陵險地本無心。
未能與物都無礙，咫尺清泉亦自深。
和李公擇赴歷下道中雜咏十二首·宿遷項羽廟
作者：蘇轍
朝代：宋

尺箠西來壠畝中，驅馳力盡衆兵衝。
舊封獨守君臣義，故國長修俎豆容。
平日軍聲同破竹，少年心事喜摧鋒。
錦衣眷戀多鄉思，肯顧田家社酒醲。
和李公擇赴歷下道中雜咏十二首·將至桃園阻淺且風不得進
作者：蘇轍
朝代：宋

卷帆倚棹淺河津，憶泛長江步步新。
未免生涯寄風浪，不堪舟楫委埃塵。
往來欲就沙囊堰，深淺時看舉策頻。
一望雲霓百憂集，應思平地隠居人。
和李公擇赴歷下道中雜咏十二首·桃園阻淺將易小舟一夜水大至復乘便風頃刻百里
作者：蘇轍
朝代：宋

此生與物妄相仇，欲往長嫌苦見留。
淺瀨何知向人惡，漲溪豈復爲公流。
雨痕忽到工催客，風信初來轉打頭。
舉目汀洲都未改，忽添清興滿行舟。
和李公擇赴歷下道中雜咏十二首·梁山泊
作者：蘇轍
朝代：宋

近通沂泗麻鹽熟，遠控江淮粳稻秋。
粗免塵泥汙車脚，莫嫌菱蔓繞船頭。
謀夫欲就桑田變，客意終便畫舫遊。
愁思錦江千萬里，漁簑空向夢中求。
和李公擇赴歷下道中雜咏十二首·泛清河
作者：蘇轍
朝代：宋

南北無多水，崎嶇未捨船。
何時好霖雨，是處有通川。
墳壠看書卷，興亡指道邊。
蒼茫半秋草，猶復較愚賢。
和李誠之待制宴別西湖
作者：蘇轍
朝代：宋

東來亦何恃，夫子此分符。
談笑萬事畢，樽罍衆客俱。
高情生遠岫，清興發平湖。
坐使羈遊士，能忘歲月徂。
縱歡真樂易，恨別不須臾。
廟幄新謀帥，河間最近胡。
安邊本餘事，清賞信良圖。
應念茲園好，流泉海內無。
和李邦直學士沂山祈雨有應
作者：蘇轍
朝代：宋

宿雪雖盈尺，不救春夏旱。
吁嗟遍野天不聞，歌舞通宵龍一戰。
旋開雲霧布旌旗，復遣雷霆助舒卷。
雨聲一夜洗塵埃，流入溝河朝不見。
但見青青黍與禾，老農起舞行人歌。
汙邪滿車尚可許，供輸到骨期無它。
水行天地有常數，歲歲出入均無頗。
半年分已厭枯槁，及秋更恐憂滂沱。
誰能且共蛟龍語，時布甘澤無庸多。
和柳子玉共城新開御河過所居牆下
作者：蘇轍
朝代：宋

卜築共山功欲成，新河入縣巧相縈。
誰將畚鍤千夫力，添上園林一倍清。
生長魚蝦供晚饌，浮沉鵝鴨放春聲。
爲鄰有意非今日，丐我餘波伴濯纓。
和柳子玉地爐
作者：蘇轍
朝代：宋

鑿地泥床不費功，山深炭賤火長紅。
擁衾熟睡朝衙後，抱膝微吟莫雪中。
寵辱兩忘輕世味，冰霜不到傲天工。
遥知麻步無人客，寒夜清樽誰與同。
和柳子玉紙帳
作者：蘇轍
朝代：宋

夫子清貧不耐冬，書齋還費紙重重。
窗明曉日從教入，帳厚霜飆定不容。
京兆牛衣聊可藉，公孫布被旋須縫。
吳綾蜀錦非嫌汝，簡淡爲生要易供。
和毛君州宅八咏·山房
作者：蘇轍
朝代：宋

岸幘携筇夜夜來，蒲團紙帳竹香臺。
直須覓取僧爲伴，更爲開庵斸草萊。
和毛君州宅八咏·披仙亭
作者：蘇轍
朝代：宋

仙翁舊住蜀江邊，千歲歸來一鶴翩。
城郭已非人事改，凄凉遺迹但披仙。
和毛君州宅八咏·方沼亭
作者：蘇轍
朝代：宋

池上茅檐覆水低，早來秋雨尚虹霓。
敗荷折葦飛鴻下，正憶漁舟泊故溪。
和毛君州宅八咏·李八百洞
作者：蘇轍
朝代：宋

洞府山川百里賒，洞門藤蔓鎖烟霞。
神仙不與人間異，弟妹還應共一家。
和毛君州宅八咏·煉丹井
作者：蘇轍
朝代：宋

鑿井燒丹八百年，塵緣消盡果初圓。
石床蘚甃人安在，綠水團團一片天。
和毛君州宅八咏·磨劍池
作者：蘇轍
朝代：宋

神仙鑄劍本無硎，岸石班班尚鐵鉎。
天上少年仍狡獪，不須還爾對方平。
和毛君州宅八咏·翠樾亭
作者：蘇轍
朝代：宋

一夜飛霜點綠苔，曉庭黄葉掃成堆。
檐間翠樾彫疏盡，却放牆東好月來。
和毛君州宅八咏·鳳凰山
作者：蘇轍
朝代：宋

山川蟠踞偶成形，威鳳低回久未行。
更種梧桐真可致，高飛性似伯夷清。
和毛君新葺囷庵船齋
作者：蘇轍
朝代：宋

厭居華屋住東庵，真味全勝食薺甘。
多病維摩長隠几，無心彌勒便同龕。
誤遊田舍空成笑，謬入僧房即欲參。
風霽不知吹有萬，月明聊共影成三。
齋如小舫才容住，室類空囷定不貪。
擁褐放衙人寂寂，脫巾漉酒鬢鬖鬖。
畫囊書帙堆窗案，藥裹瓢樽挂壁藍。
檐竹風霜曾不到，盆花蜂蝶未全諳。
公餘野鵲驚初睡，賓醉佳人笑劇談。
勸客巨觥那得避，和詩難韵不容探。
曉來霏霧連江氣，冬後溫風带嶺嵐。
去國屢成還蜀夢，忘憂惟有對公酣。
終身狥祿知何益，投檄歸耕貧未堪。
借我此庵泥藥竈，古書鴻寶試淮南。
和毛國鎮白雲莊五咏·平溪堂
作者：蘇轍
朝代：宋

清溪似與隠君謀，故入堂前漫不收。
盥手從今休汲井，浮觴取意便臨流。
花漂澗谷來應遠，石激琴箏久未休。
莫把朱欄强圍繞，山家事事要清幽。
和毛國鎮白雲莊五咏·掬泉軒
作者：蘇轍
朝代：宋

卜築高深已有山，起居清潤可無泉。
穿牆白練秋聲細，照屋清銅曉色鮮。
已放魚蝦嫌跳擲，更除蘋藻任漪漣。
只應明月中霄下，長共禪心相向圓。
和毛國鎮白雲莊五咏·濯纓庵
作者：蘇轍
朝代：宋

臨池濯足惜泉清，纓上無塵且强名。
橫木爲橋便獨往，結茅依島類天成。
往還漸少人誰識，寢食無爲身轉輕。
有似三吳朱處士，釣魚誰與話西征。
和毛國鎮白雲莊五咏·白雲莊偶題
作者：蘇轍
朝代：宋

歸去携家住白雲，雲中猿鶴許同羣。
陶公酒後詩偏好，疏傅金餘客屢醺。
芒屩潛行逐漁釣，壺漿時出勞耕耘。
却看人世應微笑，未熟黄粱晝夢紛。
和毛國鎮白雲莊五咏·眺遠臺
作者：蘇轍
朝代：宋

山似高人長遠人，不登高處見無因。
築臺土石無多子，照眼峰巒得許新。
陣馬奔騰時絕遠，風濤舒卷忽無垠。
白雲自是逃名處，猶恐此中藏隠淪。
和王定國寄劉貢父
作者：蘇轍
朝代：宋

度嶺當年惜遠行，過淮今日似前生。
留連秋思江侵海，摇蕩春心花滿城。
欲寄尺書慵把筆，偶聞佳句獨含情。
何時復看清虛會，醉聽秦箏促柱聲。
和王晉卿都尉荼䕷二絕句·其一
作者：蘇轍
朝代：宋

春到都城曾未知，楸花時見萬年枝。
多情頼有王公子，解剪金槃寄所思。
和王晉卿都尉荼䕷二絕句·其二
作者：蘇轍
朝代：宋

後圃荼䕷手自栽，清於芍藥釅於梅。
舊來詩客今無幾，三臭馨香懶舉杯。
和王適寒夜讀書
作者：蘇轍
朝代：宋

久從市井役，百事廢不理。
感君讀書篇，惜此寒夜晷。
殷勤附燈燭，黽勉就圖史。
逡巡揖虞夏，汗漫馳劉李。
斯文家舊物，早歲夙從事。
一從慕羶腥，中棄如敝屣。
今夕亦何夕，忽如舊遊至。
終篇再三嘆，推枕不成寐。
人生無百年，所欲知有幾。
懸知未必得，奔走若趨市。
微言寄翰墨，開卷入心耳。
胡爲棄不收，所逐在難覬。
和王適新葺小室
作者：蘇轍
朝代：宋

向日堂東一室存，竹爲窗壁席爲門。
心如白月光長照，氣結丹砂體自溫。
飯軟莫嫌紅米賤，酒香故取潑醅渾。
他年一笑同誰說，伴我三年江上村。
和王適炙背讀書
作者：蘇轍
朝代：宋

少年讀書處，寒夜冷無火。
老來百事慵，炙背但空坐。
眼昏愁細書，把卷惟恐卧。
寒衣補故褐，家釀熟新糯。
微微窗影斜，曖曖雲陰過。
昏然偶成寐，鼻息已無奈。
兒童更笑呼，書冊正前墮。
衰懶今自由，不復問冬課。
和王鞏見寄三首·其一
作者：蘇轍
朝代：宋

南遷春及秋，江湖未云半。
逮此歸路長，始悟行日遠。
幽憂脫沉痼，清夢驚婉娩。
行行逢故人，笑語雜悲泫。
和王鞏見寄三首·其三
作者：蘇轍
朝代：宋

折葉每安心，連環非所計。
感君扁舟返，念我一廛廢。
懷思樂全老，疇昔忘言契。
丹砂儻已成，白首願終惠。
和王鞏見寄三首·其二
作者：蘇轍
朝代：宋

江秋北風多，歸帆未應駛。
天寒雁南向，家書空滿紙。
契闊幸安平，婚嫁須纓珥。
交遊何爲者，空復念君至。
和胡教授蒙太守策試諸生
作者：蘇轍
朝代：宋

著籍初同闕里多，采芹先致魯風和。
欲將大策觀胸膽，盡召中堂列雁鵝。
終日正言何忌諱，幾人餘力尚委蛇。
豈惟太守知爲政，仍見先生善設科。
和蕭刓察推賀族叔司理登科還鄉四首·其一
作者：蘇轍
朝代：宋

家聲籍籍大江西，臨老揮毫捧御題。
得意何殊少年樂，還家不惜醉如泥。
和蕭刓察推賀族叔司理登科還鄉四首·其三
作者：蘇轍
朝代：宋

作官未減讀書勤，簿領從今日日新。
汗簡韋編誰付予，傳家應有下帷人。
和蕭刓察推賀族叔司理登科還鄉四首·其二
作者：蘇轍
朝代：宋

讀盡家藏萬卷書，蕭然華髮宦遊初。
區區獄掾何須愧，聊把春秋試緒餘。
和蕭刓察推賀族叔司理登科還鄉四首·其四
作者：蘇轍
朝代：宋

巷南諸子足才賢，邂逅相逢秀句傳。
强作短章同寄與，異時見我一依然。
和遲田舍雜詩九首·其一
作者：蘇轍
朝代：宋

麥生置不視，麥熟爲一來。
我懶客亦惰，田荒誰使開。
勤事知有獲，直駕獨未回。
交遊悉吾病，門巷多蒼苔。
和遲田舍雜詩九首·其七
作者：蘇轍
朝代：宋

老佛同一源，出山便異流。
少小本好道，意在三神洲。
子房見黄石，願封小國留。
終老預人事，斷穀爲呂憂。
和遲田舍雜詩九首·其三
作者：蘇轍
朝代：宋

偶自十年閑，非繼七人作。
早歲漫云云，志大終落落。
齒髮已半空，頭顱不難度。
顔曾本吾師，終身美藜藿。
和遲田舍雜詩九首·其九
作者：蘇轍
朝代：宋

汲汲陷有爲，昏昏墮無記。
湛然古井水，心在獨無意。
讀書非求解，食粟姑自遂。
幸有三男子，力田奉租稅。
和遲田舍雜詩九首·其二
作者：蘇轍
朝代：宋

我生無定居，投老旋求宅。
未暇棟宇完，先問松筠碧。
床銳日益銷，車轄轉生澀。
東家雖告貧，鬻否猶未必。
和遲田舍雜詩九首·其五
作者：蘇轍
朝代：宋

平湖近西垣，杖屨可以遊。
偶從大夫後，不往三經秋。
盎中插蒲蓮，菱芡亦易求。
閉門具樽俎，父子相獻酬。
和遲田舍雜詩九首·其八
作者：蘇轍
朝代：宋

蒼然澗下松，不願世雕刻。
斧斤百夫手，牽挽千牛力。
斷成華屋柱，加以綴衣飾。
人心喜相賀，松心終自惜。
和遲田舍雜詩九首·其六
作者：蘇轍
朝代：宋

試問西寺僧，云何古佛意。
別無安心法，但復餠師餽。
外物來無從，往亦無所至。
佛法見在前，我亦從此逝。
和遲田舍雜詩九首·其四
作者：蘇轍
朝代：宋

至人竟安在，陶鑄皆粃糠。
世俗那得知，楚楚事冠裳。
方醉狂正作，吾語未可莊。
天定能勝人，更看熟黄粱。
和青州教授頓起九日見寄
作者：蘇轍
朝代：宋

歲月飄然風際煙，紫萸黄菊又霜天。
莫思太室杉松外，且醉青州歌舞前。
杯酒追歡真一夢，天涯回望正三年。
近來又欲東觀海，聽說毛詩雅頌篇。
和韓宗弼暴雨
作者：蘇轍
朝代：宋

執熱卧北窗，淋漓汗流注。
蛟龍遁水府，誰起叩天戶。
偶然終日風，振擾北山霧。
崩騰轉相軋，變化不容睹。
雷聲運車轂，雨點傾豆黍。
逡巡溜河漢，指顧纔笑語。
破屋少乾床，茅苫固難禦。
出門泥沒足，此厄比鄰溥。
苟令終歲熟，敢有今日怒。
晚照上東軒，清風襲虛廡。
微生免荷鉏，但喜脫煩暑。
農父更事多，缺塘已增土。
和鮮于子駿益昌官舍八咏·寶峰亭
作者：蘇轍
朝代：宋

昔過益昌城，莫登君子堂。
駕言念長道，未暇升崇岡。
今聞寶峰上，縹緲陵朝陽。
三休引蘿蔓，一覽窮蒼茫。
微雲靄雙劍，落日明故鄉。
奔馳迹未安，山藪意自長。
漂摇萬里外，手把新詩章。
宦遊不忘歸，何異鳥欲翔。
塵土汙顔面，年華侵鬢霜。
何時首歸路，所至聊徬徨。
樽俎逢故人，亭榭凝清光。
爲我具斗酒，宿恨猶可償。
和鮮于子駿益昌官舍八咏·山齋
作者：蘇轍
朝代：宋

平地厭喧囂，虛齋上山足。
蕭條遠城市，坡陀富林麓。
簡書日填委，杖屨每幽獨。
豈無山中士，高卧白茅屋。
逢人默無語，長嘯響巖谷。
此室庶可招，夜月相從宿。
和鮮于子駿益昌官舍八咏·巽堂
作者：蘇轍
朝代：宋

山前三秦道，車馬不遑息。
日出紅塵生，不見青山色。
峰巒未嘗改，往意自奔迫。
誰言幽堂居，近在使者宅。
俯聽辨江聲，却立睨石壁。
藤蘿自太古，松竹列新植。
暑簟卧清風，寒樽對佳客。
試問東行人，誰能同此適。
和鮮于子駿益昌官舍八咏·會景亭
作者：蘇轍
朝代：宋

亭高衆山下，勝勢不自收。
岡巒向眼盡，風籟與耳謀。
鳶飛半嶺息，雲起當空遊。
視身如乘風，超然忘百憂。
暮歸室中居，唯見窗戶幽。
視聽隨物變，恍誰識其由。
和鮮于子駿益昌官舍八咏·柏軒
作者：蘇轍
朝代：宋

築室城市間，移柏南澗底。
山林夙所尚，封植聊自寄。
崎嶇脫巖石，擁塞出棼翳。
上承清露滋，下受寒泉惠。
秋來采霜葉，咀嚼有餘味。
苦澀未須嫌，愈久甘如薺。
和鮮于子駿益昌官舍八咏·桐軒
作者：蘇轍
朝代：宋

桐身青琅玕，桐葉蒲葵扇。
落落出軒墀，亭亭奉閒燕。
夜聲疏雨滴，午影微風轉。
秋飆一凌亂，淅瀝驚葱蒨。
朝日失繁陰，青苔覆遺片。
空使坐中人，慨然嗟物變。
和鮮于子駿益昌官舍八咏·竹軒
作者：蘇轍
朝代：宋

幽軒離紛華，惟有一叢竹。
纖梢起餘寒，紫筍散輕馥。
擢幹春雨餘，挺節秋霜足。
不知歲時改，守此娟娟綠。
上有吟風蟬，空腹未嘗食。
翦伐非所辭，不受塵土辱。
和鮮于子駿益昌官舍八咏·閑燕亭
作者：蘇轍
朝代：宋

登山稍已高，曠望良亦遠。
危亭在山腹，物景行自變。
諸峰宿露收，草木朝陽絢。
盎盎雲出山，溜溜泉垂坂。
徐行得佳處，永日遂忘返。
此樂只自知，傍人任嫌懶。
咏竹二首·其一
作者：蘇轍
朝代：宋

湖濱宜草木，修竹可三尋。
廛居多野思，移種近牆陰。
及爾迷未醒，方予熱正侵。
無嫌不逮本，地薄肯成林。
咏竹二首·其二
作者：蘇轍
朝代：宋

南鄰竹甚茂，門巷不容賓。
懸印君當往，囊金我患貧。
翠旌稍亂起，犀角筍初勻。
不惜圖書賣，端來作主人。
咏霜二首·其一
作者：蘇轍
朝代：宋

江南雪不到，霜露滿山村。
紙被欺氈厚，茅檐笑瓦溫。
何曾凝沼淥，有意隔朝暾。
底日身無事，高眠不出門。
咏霜二首·其二
作者：蘇轍
朝代：宋

清霜欺客病，乘夜逼窗扉。
坐睡依爐暖，細聲聞葉飛。
蕉絺空滿篋，砧杵旋催衣。
起看庭前草，松筠未覺非。
唐修撰義問挽詞二首·其一
作者：蘇轍
朝代：宋

家風臺柏老，遺直故依然。
節見南遷後，神凝未瞑前。
臨民舊有法，訓子適成篇。
九轉今猶在，參同豈妄傳。
唐修撰義問挽詞二首·其二
作者：蘇轍
朝代：宋

我返南荒日，君臨舊許初。
笑談寬老病，旌旆擁茅廬。
酒盞開雖數，溪堂到尚疏。
誰言生死隔，近在浹旬餘。
唐相二絕·其一
作者：蘇轍
朝代：宋

楊王滅後少英雄，猶自澄思却月中。
已得惠妃歡喜見，方頭笑殺曲江公。
唐相二絕·其二
作者：蘇轍
朝代：宋

朝中寂寂少名卿，晚歲雄猜氣益橫。
心怕無鬚少年士，可憐未識玉奴兄。
問蔡肇求李公麟畫觀音德雲
作者：蘇轍
朝代：宋

好事桓靈寶，多才顧長康。
何嘗爲人畫，但可設奇將。
久聚要當散，能分慰所望。
清新二大士，畀我夜燒香。
問黄蘗長老疾
作者：蘇轍
朝代：宋

四大俱非五藴空，身心河岳盡消鎔。
病根何處容他住，日夜還將藥石攻。
喜侄邁還家
作者：蘇轍
朝代：宋

一別匆匆歲五除，還家怪我白髭鬚。
懷中初見孫三世，巷口新成宅一區。
林下酒尊還漫設，床頭易傳近看無。
老年遊宦真安往，南北相望結草廬。
喜王鞏承事北歸
作者：蘇轍
朝代：宋

同罪南遷驚最遠，乘流北下喜先歸。
謂言一笑秋風後，却顧千山驛路非。
嶺外雲烟隨夢遠，江邊魚蟹爲人肥。
還家嫁女都無事，卧讀詩書盡掩扉。
喜雨
作者：蘇轍
朝代：宋

一旱經春夏已半，好雨通宵曉未收。
氣爽暫令多病喜，來遲未解老農憂。
力耕僅足公家取，遺秉休違寡婦求。
時向林間數新竹，籜龍騰上欲迎秋。
喜雨
作者：蘇轍
朝代：宋

夏田已報七分熟，秋稼方憂十日乾。
好雨徐來不倉卒，天公似欲救艱難。
魃張鷹犬無遺力，社近鷄豚趁早寒。
老病隨人幸一飽，爐香無語只長嘆。
喜雨
作者：蘇轍
朝代：宋

奪官分所甘，年來祿又絕。
天公尚憐人，歲賫禾與麥。
經冬雪屢下，根鬚連地脈。
庖厨望餠餌，甕盎思麯糵。
一春百日旱，田作龜板拆。
老農淚欲墮，無麥真無食。
朱明候纔兆，風雷起通夕。
田中有人至，膏潤已逾尺。
繼來不違願，飽食真可必。
民生亦何幸，天意每相恤。
我幸又已多，鋤耒坐不執。
同爾樂豐穰，異爾苦稅役。
時聞吏號呼，手把縣符赤。
歲賦行自辦，橫斂何時畢。
喜雨
作者：蘇轍
朝代：宋

歷時書不雨，此法存春秋。
我請誅旱魃，天公信聞不。
魃去未出門，油雲裹嵩丘。
濛濛三日雨，入土如膏流。
二麥返生意，百草萌芽抽。
農夫但相賀，漫不知其由。
魃來有巢穴，遺卵遍九州。
一掃不能盡，餘孽未遽休。
安得風雨師，速遣雷霆搜。
衆魃誠已去，秋成儻無憂。
喜雪呈李公擇
作者：蘇轍
朝代：宋

秋來旱已久，雪至亦不薄。
沉沉夜未眠，蔌蔌聲初落。
霏微入疏戶，眩晃先朱閣。
披衣視羣動，照屋始驚愕。
晨起犯清寒，繁陰看溟漠。
喬林凍相倚，隙瓦乾猶爍。
孤村掩圭竇，深徑沒芒屩。
平野恣汗漫，四山增犖埆。
晚色漏斜陽，林光粲相錯。
氛埃一清蕩，疫癘解纏縛。
寒蔬養春芽，宿麥布冬脚。
官居亦何頼，歲事信所託。
逋逃幸一飽，剽盜止羣惡。
無事樂自多，有酒庶可酌。
我行今不久，公到時方昨。
豐穰識天意，暇豫可前約。
齋厨雖無餘，賓客甚易諾。
行須酒壺倒，莫待陰雲剝。
喜雪呈鮮于子駿三首·其一
作者：蘇轍
朝代：宋

發函寬大一封書，卧閣雍容三日餘。
旋見雪花投夜落，未應天意與人疏。
瓦乾淅淅初鳴霰，畦潤漸漸想沒鉏。
高會梁園遺勝在，早知詞賦似相如。
喜雪呈鮮于子駿三首·其三
作者：蘇轍
朝代：宋

繭紙鋪庭幾誤書，楊花糝逕未春餘。
積隨平野分高下，舞信微風作密疏。
解使遊人似姑射，仍令飛鳥變舂鉏。
共驚天巧無能學，造物無心本亦如。
喜雪呈鮮于子駿三首·其二
作者：蘇轍
朝代：宋

春秋無麥自當書，况復秋田水潦餘。
一雪端來救焦槁，千箱乞與等親疏。
消殘瘟癘曾非藥，蝕遍陳根不用鉏。
猶恐遠村霑未足，試呼農圃問何如。
嚴顔碑
作者：蘇轍
朝代：宋

古碑殘缺不可讀，遠人愛惜未忍磨。
相傳昔者嚴太守，刻石千歲字已訛。
嚴顔平生吾不記，獨憶城破節最高。
被擒不辱古亦有，吾愛善折張飛豪。
軍中生死何足怪，乘勝使氣可若何。
斫頭徐死子無怒，我豈畏死如兒曹。
匹夫受戮或不避，所重壯氣吞黄河。
臨危閑暇有如此，覽碑慷慨思橫戈。
四十一歲歲莫日歌
作者：蘇轍
朝代：宋

小兒不知老人意，賀我明年四十二。
人生三十百事衰，四十已過良可知。
少年讀書不曉事，坐談王霸了不疑。
脂車秣馬試長道，一日百里先自期。
不知中途有陷穽，山高日莫多棘茨。
長裾大袖足泝挽，却行欲返筋力疲。
蝮蛇當前猛虎後，脫身且免充朝饑。
歸來掩卷淚如雨，平生讀書空自誤。
山中故人一長笑，布衣脫粟何所苦。
古人知非不嫌晚，朝來聞道行當返。
四十一歲不可言，四十二歲聊自還。
四月二十八日新熱寄仇池
作者：蘇轍
朝代：宋

細莎爲屨如編鬚，輕葛爲服如剪莩。
寒泉洒屋朝露濡，霜簟可薦机可扶。
風鳴牖間如吹竽，此雖有暑宜亦無。
庭前峻山槎之餘，盆中養鰍大如魚。
荻生抱甲未見膚，蔓起上屋將懸壺。
麥苗高齊可藏烏，此雖非野僅亦如。
兄居溪堂南山趺，濯足溪水驚雁鳬。
澄潭百丈清無淤，將往思我立踟躕。
東軒鄙陋何足居，欲行不行繫轅駒。
回寄聖壽聰老
作者：蘇轍
朝代：宋

五年依止白蓮社，百度追尋丈室遊。
睡待磨茶長展轉，病蒙煎藥久遲留。
贊公夜宿詩仍作，巽老堂成記許求。
回首萬緣俱一夢，故應此物未沉浮。
因舊
作者：蘇轍
朝代：宋

君不見林上鵲，冬深始營巢，及春巢已成。
又不見梁上燕，春深初作窠，及夏雛已生。
我爲一區屋，三年費經營。
紛紛伐梧楸，日厭斤斧聲。
老境能幾何，何日安餘齡。
一言愧吾兒，事忌與力爭。
青楊易三棟，赤榆換雙楹。
指顧行即具，構築役亦輕。
酇侯念子孫，不處高閈閎。
吾今何人斯，此則坐右銘。
土牛
作者：蘇轍
朝代：宋

天地非不仁，萬物自芻狗。
土牛適成象，逡巡見屠剖。
田家挽雙角，歸理繅絲釜。
生無負重力，死作初耕候。
碎身本不辭，及物稍無負。
君看劉表牛，豈脫曹公手。
城中牡丹推高皇廟園遲适聯騎往觀歸報未開戲作
作者：蘇轍
朝代：宋

漢廟名園甲潁昌，洛川珍品重姚黄。
雨餘往看初疑晚，春盡方開自不忙。
爭占一時人意速，養成千葉化功長。
老人終歲關門坐，花落花開已兩忘。
城南訪張恕
作者：蘇轍
朝代：宋

事似棼絲撥不開，秋隨脫葉暗相催。
城南綠野宜幽步，水北紅塵漫作堆。
赤棗青瓜報豐熟，黄鷄白酒勸徘徊。
此中真有醇風在，一畝何年斸草萊。
堂成
作者：蘇轍
朝代：宋

築室三年，堂成可居。
我初不知，諸子勞劬。
父母老矣，風雨未除。
橐裝幾何，勿問有無。
伐木於山，因此舊廬。
不約不豐，燕處無餘。
堂開六楹，南北四筵。
晝明廓然，夜冥黯然。
四鄰無聲，布被粗氈。
身非蚌螺，一睡經年。
夜如何其，趺坐燕安。
善惡不思，此心自圓。
東廂靖深，以奉嘗烝。
老佛之廬，朝香夜燈。
西廂千卷，圖書之林。
先人所遺，子孫是承。
杖屨經行，直如引繩。
顧視而笑，此如我心。
諸子之室，左右吾背。
將食擊板，一擊而會。
瓜畦芋區，分布其外。
鋤去瓦礫，壤而不塊。
廢井重浚，泉眼仍在。
轆轤雷鳴，甘雨時霈。
園夫能勤，家足于菜。
有客叩門，賀我堂成。
揖客而笑，念我平生。
三世讀書，粗免躬耕。
明窗修竹，惟我與兄。
蔭映茅茨，吐論崢嶸。
猖狂妄行，以得此名。
老而求安，匪以爲榮。
堂成不施丹雘唯紙窗水屏蕭然如野人之居偶作
作者：蘇轍
朝代：宋

高棟虛窗五月凉，客來掃地旋焚香。
白雲低繞明月觀，漲海東流清暑堂。
病久渴心思沆瀣，夢回餘念屬瀟湘。
老人夫婦修行久，此處從今是道場。
壬辰生日兒侄諸孫有詩所言皆過記胸中所懷亦自作
作者：蘇轍
朝代：宋

生日今朝是，匆匆又一年。
讀書真已矣，閉目但茫然。
下種言非妄，開花果定圓。
驅羊舊有法，視後直須鞭。
夏夜對月
作者：蘇轍
朝代：宋

大火直南方，萬物委爐炭。
微雪吐凉月，中夜初一浣。
老人氣如縷，枕簟亦流汗。
披衣繞中庭，星斗嘒相粲。
鳴蜩思清露，抱葉一長嘆。
栖鵲亦未安，繞樹再三轉。
我生仰田食，候雨占雲漢。
枵然未可期，無食終誰怨。
褰帷竟不寐，夜氣凈如練。
愛之不忍觸，惟恐朝來散。
夏至後得雨
作者：蘇轍
朝代：宋

天惟不窮人，旱甚雨輒至。
麥乾春澤匝，禾槁夏雷墜。
一年失二雨，廩實真不繼。
我窮本人窮，得飽天所畀。
奪祿十五年，有田潁川涘。
躬耕力不足，分穫中自愧。
餘功治室廬，棄積霑狗彘。
久養無用身，未識彼天意。
外孫文九伏中入村曬麥
作者：蘇轍
朝代：宋

春田不雨憂無麥，入囷得半猶足食。
伏中一曬不可緩，旱田蒼耳猶難得。
人言春旱夏當潦，入伏未保天日好。
老農經事言不虛，防風防雨如防盜。
外孫讀書舊有功，五言七字傳祖風。
旋投詩筆到田舍，知我老來饞且慵。
秋田正急車難起，汗滴肩頳愧鄰里。
磨聲細轉雪花飛，舉家百口磨牙齒。
食前方丈我所無，烝餠十字或有諸。
孫歸何用慰勤苦，烹鷄亦有烝胡盧。
外孫文驥與可學士之孫也予親教之學作詩俊發猶有家風喜其不墜作詩贈之
作者：蘇轍
朝代：宋

已矣石室老，奄然三十年。
遺孫生不識，妙理定誰傳。
孔伋仍聞道，賈嘉終象賢。
文章猶細事，風節記高堅。
夜坐
作者：蘇轍
朝代：宋

少年讀書目力耗，老怯燈光睡常早。
一陽來復夜正長，城上鼓聲寒考考。
老僧勸我習禪定，跏趺正坐推不倒。
一心無著徐自靜，六塵消盡何曾掃。
湛然已似須陀洹，久爾不負瞿曇老。
回看塵勞但微笑，欲度羣迷先自了。
平生誤與道士遊，妄意交梨求火棗。
知有毗盧一逕通，信脚直前無別巧。
夜泊牛口
作者：蘇轍
朝代：宋

行過石壁盡，夜泊牛口渚。
野老三四家，寒燈照疏樹。
見我各無言，倚石但箕踞。
水寒雙脛長，壞袴不蔽股。
日莫江上歸，潛魚遠難捕。
稻飯不滿盂，饑卧冷徹曙。
安知城市歡，守此田野趣。
祇應長凍饑，寒暑不能苦。
夢中反古菖蒲
作者：蘇轍
朝代：宋

石上生菖蒲，一寸十二節。
仙人勸我食，再三不忍折。
一人得飽滿，餘人皆不悅。
已矣勿復言，人人好顔色。
夢中咏西湖
作者：蘇轍
朝代：宋

誰鑿西湖十里中，扁舟載酒颺輕風。
草木蕃滋百事足，寒暄淡薄四時同。
東鄰適與吾廬便，西岸遥將岳麓通。
閑遊草草無人識，竹杖藤鞋一老翁。
夢中咏醉人
作者：蘇轍
朝代：宋

城中醉人舞連臂，城外醉人相枕睡。
此人心中未必空，暫爾頹然似無事。
我生從來不解飲，終日騰騰少憂累。
昔年曾見樂全翁，自說少年飲都市。
一時同飲石與劉，不論升斗俱不醉。
樓中日夜狂歌呼，錢盡酒空姑且止。
都人疑是神仙人，誰謂兩人皆醉死。
此翁年老不復飲，面光如玉心如水。
我今在家同出家，萬法過前心不起。
此翁已死誰與言，欲言已似前生記。
夢中謝和老惠茶
作者：蘇轍
朝代：宋

西鄰禪師憐我老，北苑新茶惠初到。
晨興已覺三嗅多，午枕初便一杯少。
七碗煎嘗病未能，兩腋風生空自笑。
定中直往蓬萊山，盧老未應知此妙。
大人久廢彈琴比借人雷琴以記舊曲十得三四率爾拜呈
作者：蘇轍
朝代：宋

久厭凡桐不復彈，偶然尋繹尚能存。
倉庚鳴樹思前歲，春水生波滿舊痕。
泉落空巖虛谷應，珮敲清殿百官寒。
終宵竊聽不能學，庭樹無風月滿軒。
大行太皇太后挽詞二首·其一
作者：蘇轍
朝代：宋

內治隆三世，尊臨極九年。
神孫克負荷，大業付安全。
有道華夷靖，無心怨惡悛。
和熹盛東漢，從此不稱賢。
大行太皇太后挽詞二首·其二
作者：蘇轍
朝代：宋

約己心全小，寬民德有餘。
外家恩澤少，先后禮容虛。
原廟因前室，中朝避冊書。
功名不勝紀，四謚嘆猶疏。
大行皇太后挽詞二首·其一
作者：蘇轍
朝代：宋

累朝宗內治，晚歲擅鴻勛。
立子得元聖，收簾奉長君。
一言消橫逆，多難弭紛紜。
仙馭曾非遠，長瞻鞏洛雲。
大行皇太后挽詞二首·其二
作者：蘇轍
朝代：宋

家風承舊相，國體繼皇姑。
定策從中禁，傳聲震海隅。
春風開閉蟄，朝露濕焦枯。
萬里生還客，冠纓淚雨濡。
大雨後咏南軒竹二絕句·其一
作者：蘇轍
朝代：宋

苦寒壞我千竿綠，好雨還催衆笋長。
痛飲雖無嵇阮客，瓢尊一試午陰凉。
大雨後咏南軒竹二絕句·其二
作者：蘇轍
朝代：宋

葉開翡翠才通日，節竦琅玕不怕風。
稍放西邊深二丈，端如幽谷茂林中。
大雨聯句
作者：蘇轍
朝代：宋

庭松偃蓋如醉，夏雨新凉似秋。
有客高吟擁鼻，無人共吃饅頭。
大雪三絕句·其一
作者：蘇轍
朝代：宋

閏歲窮冬已是春，當寒却暖未宜人。
陰風半夜催飛霰，稍凈天街一尺塵。
大雪三絕句·其三
作者：蘇轍
朝代：宋

連歲金明不見冰，上春風雪氣稜稜。
臺中曾奏五行傳，到此施行愧未曾。
大雪三絕句·其二
作者：蘇轍
朝代：宋

玄冥留雪付勾芒，桃李雖憂麥未傷。
膏澤較遲三十日，問天此意亦茫茫。
奉使契丹二十八首 古北口道中呈同事二首 其一
作者：蘇轍
朝代：宋

獨卧繩牀已七年，往來殊復少縈纏。
心游幽闕烏飛處，身在中原山盡邊。
梁市朝回塵滿馬，蜀江春近水浮天。
枉將眼界疑心界，不見中宵氣浩然。
奉使契丹二十八首 古北口道中呈同事二首 其二
作者：蘇轍
朝代：宋

笑語相從正四人，不須嗟嘆久離羣。
及春煮菜過邊郡，賜火煎茶約細君。
日暖山蹊冬未雪，寒生胡月夜無雲。
明朝對飲思鄉嶺，夷漢封疆自此分。
奉使契丹二十八首 會仙館二絕句 其一
作者：蘇轍
朝代：宋

北嶂南屏恰四周，西山微缺放溪流。
胡人置酒留連客，頗識峰巒是勝遊。
奉使契丹二十八首 會仙館二絕句 其二
作者：蘇轍
朝代：宋

嶺上西行雙石人，臨溪照水久逡巡。
低頭似愧南來使，居處雖高已失身。
奉使契丹二十八首 次莫州通判劉涇韵二首 其一
作者：蘇轍
朝代：宋

北國亦知岐有夷，何嘗烽火報驚危。
擁旜絕漠聞嘉語，緩带臨邊出好詩。
約我一樽迎嗣歲，待君三館已多時。
從今無事唯須飲，文字聲名人自知。
奉使契丹二十八首 次莫州通判劉涇韵二首 其二
作者：蘇轍
朝代：宋

平世功名路甚夷，不勞談說更騎危。
早年拭目看成賦，近日收心聞琢詩。
古錦屢開新得句，敝貂方競苦寒時。
南還欲向春風飲，塞柳凋枯恐未知。
奉使契丹二十八首 神水館寄子瞻兄四絕 其一
作者：蘇轍
朝代：宋

少年病肺不禁寒，命出中朝敢避難。
莫倚皂貂欺朔雪，更催靈火煮鉛丹。
奉使契丹二十八首 神水館寄子瞻兄四絕 其三
作者：蘇轍
朝代：宋

誰將家集過幽都，逢見胡人問大蘇。
莫把文章動蠻貊，恐妨談笑卧江湖。
奉使契丹二十八首 神水館寄子瞻兄四絕 其二
作者：蘇轍
朝代：宋

夜雨從來相對眠，茲行萬里隔胡天。
試依北斗看南斗，始覺吳山在目前。
奉使契丹二十八首 神水館寄子瞻兄四絕 其四
作者：蘇轍
朝代：宋

虜廷一意向中原，言語綢繆禮亦虔。
顧我何功慚陸賈，橐裝聊復助歸田。
奉使契丹二十八首 絕句二首 其一
作者：蘇轍
朝代：宋

亂山環合疑無路，小徑縈回長傍溪。
仿佛夢中尋蜀道，興州東谷鳳州西。
奉使契丹二十八首 絕句二首 其二
作者：蘇轍
朝代：宋

日色映山才到地，雪花鋪草不曾消。
晴寒不及陰寒重，攬篋猶存未著貂。
奉使契丹二十八首 贈知雄州王崇拯二首 其一
作者：蘇轍
朝代：宋

趙北燕南古戰場，何年千里作方塘。
煙波坐覺胡塵遠，皮幣遥知國計長。
勝處舊聞荷覆水，此行猶及蟹經霜。
使君約我南來飲，人日河橋柳正黄。
奉使契丹二十八首 贈知雄州王崇拯二首 其二
作者：蘇轍
朝代：宋

城裏都無一寸閑，城頭野水四汗漫。
與君但對湖光飲，久病偏須酒令寬。
何氏溝塍布棋局，李君智略走珠槃。
應存父老猶能說，有意功名未必難。
奉使契丹二十八首 趙君偶以微恙乘駝車而行戲贈二絕句 其一
作者：蘇轍
朝代：宋

鄰國知公未可風，雙駝借與兩輪紅。
它年出塞三千騎，卧畫輜車也要公。
奉使契丹二十八首 趙君偶以微恙乘駝車而行戲贈二絕句 其二
作者：蘇轍
朝代：宋

高屋寬箱虎豹裀，相逢燕市不相親。
忽聞中有京華語，驚喜開簾笑殺人。
奉使契丹二十八首·傷足
作者：蘇轍
朝代：宋

少年謬聞道，直往寡所疑。
不知避礙險，造次逢顛危。
中歲飽憂患，進退每自持。
長存鄙夫計，未免達士嗤。
前日使胡罷，晝夜心南馳。
中塗冰塞川，滉漾無津涯。
僕夫執轡前，我亦忘止之。
馬眩足不禁，拉然卧中坻。
異域非所息，據鞍幾不支。
昔嘗誦楞嚴，聞有乞食師。
行乞遭毒刺，痛劇侵肝脾。
念覺雖覺痛，無痛痛覺知。
念極良有見，遂與凡夫辭。
我今亦悟此，先佛豈見欺。
但爾不即證，欲往常遲遲。
咄哉後來心，當與初心期。
奉使契丹二十八首·出山
作者：蘇轍
朝代：宋

燕疆不過古北關，連山漸少多平田。
奚人自作草屋住，契丹駢車依水泉。
橐駝羊馬散川谷，草枯水盡時一遷。
漢人何年被流徙，衣服漸變存語言。
力耕分穫世爲客，賦役稀少聊偷安。
漢奚單弱契丹橫，目視漢使心凄然。
石瑭竊位不傳子，遺患燕薊逾百年。
仰頭呼天問何罪，自恨遠祖從祿山。
奉使契丹二十八首·十日南歸馬上口占呈同事
作者：蘇轍
朝代：宋

南轅初喜去龍庭，入塞猶須閱月行。
漢馬亦知歸意速，朝暘已作故人迎。
經冬舞雪長相避，屈指新春旋復生。
想見雄州饋生菜，菜盤酪粥任縱橫。
奉使契丹二十八首·奚君
作者：蘇轍
朝代：宋

奚君五畝宅，封戶一成田。
故壘開都邑，遺民雜漢編。
不知臣僕賤，漫喜殺生權。
燕俗嗟猶在，婚姻未許連。
奉使契丹二十八首·惠州
作者：蘇轍
朝代：宋

孤城千室閉重闉，蒼莽平川絕四鄰。
漢使塵來空極目，沙場雪重欲無春。
羞歸應有李都尉，念舊可憐徐舍人。
會逐單于渭橋下，歡呼齊拜屬車塵。
奉使契丹二十八首·春日寄內
作者：蘇轍
朝代：宋

春到燕山冰亦消，歸驂迎日喜嫖姚。
久行胡地生華髮，初試東風脫敝貂。
插髻小幡應正爾，點槃生菜爲誰挑。
附書勤掃東園雪，到日青梅未滿條。
奉使契丹二十八首·木葉山
作者：蘇轍
朝代：宋

奚田可耕鑿，遼土直沙漠。
蓬棘不復生，條幹何由作。
茲山亦沙阜，短短見叢薄。
冰霜葉墮盡，鳥獸紛無託。
乾坤信廣大，一氣均美惡。
胡爲獨窮陋，意似鄙夷落。
民生亦復爾，垢汙不知怍。
君看齊魯間，桑柘皆沃若。
麥秋載萬箱，蠶老簇千箔。
餘粱及狗彘，衣被遍城郭。
天工本何心，地力不能博。
遂令堯舜仁，獨不施禮樂。
奉使契丹二十八首·渡桑乾
作者：蘇轍
朝代：宋

北渡桑乾冰欲結，心畏穹廬三尺雪。
南渡桑乾風始和，冰開易水應生波。
穹廬雪落我未到，到時堅白如磐陀。
會同出入凡十日，腥羶酸薄不可食。
羊脩乳粥差便人，風隧沙場不宜客。
相携走馬渡桑乾，旌旆一返無由還。
胡人送客不忍去，久安和好依中原。
年年相送桑乾上，欲話白溝一惆悵。
奉使契丹二十八首·燕山
作者：蘇轍
朝代：宋

燕山如長蛇，千里限夷漢。
首銜西山麓，尾掛東海岸。
中開哆箕畢，末路牽一線。
却顧沙漠平，南來獨飛雁。
居民異風氣，自古習耕戰。
上論召公奭，禮樂比姬旦。
次稱望諸君，術略亞狐管。
子丹號無策，亦數游俠冠。
割棄何人斯，腥臊久不澣。
哀哉漢唐餘，左衽今已半。
玉帛非足云，子女罹蹈踐。
區區用戎索，久爾縻郡縣。
從來帝王師，要在侮亡亂。
攻堅甚攻玉，乘瑕易冰泮。
中原但常治，敵勢要自變。
會當挽天河，洗此生齒萬。
奉使契丹二十八首·虜帳
作者：蘇轍
朝代：宋

虜帳冬住沙陀中，索羊織葦稱行宮。
從官星散依冢阜，氈廬窟室欺霜風。
舂粱煮雪安得飽，擊兔射鹿夸强雄。
朝廷經略窮海宇，歲遺繒絮消頑凶。
我來致命適寒苦，積雪向日堅不融。
聯翩歲旦有來使，屈指已復過奚封。
禮成即日卷廬帳，釣魚射鵝滄海東。
秋山既罷復來此，往返歲歲如旋蓬。
彎弓射獵本天性，拱手朝會愁心胸。
甘心五餌墮吾術，勢類畜鳥游樊籠。
祥符聖人會天意，至今燕趙常耕農。
爾曹飲食自謂得，豈識圖霸先和戎。
奉使契丹二十八首·贈右番趙侍郎
作者：蘇轍
朝代：宋

霜須顧我十年兄，朔漠陪公萬里行。
駢馬貂裘寒自暖，連床龜息夜無聲。
同心便可忘苛禮，異類猶應服至誠。
行役雖勞思慮少，會看梨棗及春生。
奉使契丹二十八首·過楊無敵廟
作者：蘇轍
朝代：宋

行祠寂寞寄關門，野草猶知避血痕。
一敗可憐非戰罪，太剛嗟獨畏人言。
馳驅本爲中原用，嘗享能令異域尊。
我欲比君周子隠，誅彤聊足慰忠魂。
奉同子瞻荔支嘆
作者：蘇轍
朝代：宋

蜀中荔支止嘉州，餘波及眉半有不。
稻糠宿火却霜霰，結子僅與黄金侔。
近聞閩尹傳種法，移種成都出巴峽。
名園競擷絳紗苞，蜜漬瓊膚甘且滑。
北遊京洛墮紅塵，箬籠白曬稱最珍。
思歸不復爲蓴菜，欲及炎風朝露勻。
平居著鞭苦不早，東坡南竄嶺南道。
海邊百物非平生，獨數山前荔支好。
荔支色味巧留人，不管年來白髮新。
得歸便擬尋鄉路，棗栗園林不須顧。
青枝丹實須十株，丁寧附書老農圃。
子瞻和陶公讀山海經詩欲同作而未成夢中得數句覺而補之
作者：蘇轍
朝代：宋

此心淡無著，與物常欣然。
虛閑偶有見，白雲在空間。
愛之欲吐玩，恐爲時俗傳。
逡巡自失去，雲散空長天。
永愧陶彭澤，佳句如珠圓。
子瞻喜雨亭北隋仁壽宮中怪石
作者：蘇轍
朝代：宋

仁壽宮中穭穀生，太湖蒼石草間橫。
興衰換世身猶在，南北從人事已輕。
累石作臺秋蘚上，鑿汧通水細渠清。
三年此亦非公有，空使他年記姓名。
子瞻寄示岐陽十五碑
作者：蘇轍
朝代：宋

堂上岐陽碑，吾兄所與我。
吾兄自善書，所取無不可。
歐陽弱而立，商隠瘦且橢。
小篆妙詰曲，波字美婀娜。
譚藩居顔前，何類學顔頗。
魏華自磨淬，峻秀不包裹。
九成刻賢俊，磊落雜幺麽。
英公與褒鄂，戈戟聞自荷。
何年學操筆，終歲惟箭笴。
書成亦可愛，藝業嗟獨夥。
余雖謬學文，書字每慵墮。
車前駕騏驥，車後繫羸跛。
逾年學舉足，漸亦行駊騀。
古人有遺迹，䈕短不及鏁。
願從兄發之，洗硯處兄左。
子瞻惠雙刀
作者：蘇轍
朝代：宋

彭城一雙刀，黄金錯刀鐶。
脊如雙引繩，色如青琅玕。
開匣飛電落，入手清霜寒。
引之置膝上，凜然愁肺肝。
我衰氣力微，覽鏡毛髮斑。
誓將斬鯨鯢，靜此滄海瀾。
又欲戮犀兕，永息行路難。
有志竟不從，撫刀但長嘆。
投刀淚如霰，北斗空闌干。
歸來刈蓬蒿，鉏田植芳蘭。
惜刀不忍用，用亦非所便。
棄置塵土中，坐使鋒刃刓。
床頭夜生光，知有蛟龍蟠。
慚君贈我意，時取一磨看。
子瞻聞瘦以詩見寄次韵
作者：蘇轍
朝代：宋

多生習氣未除肉，長夜安眠懶食粥。
屈伸久已效熊虎，倒掛漸擬同蝙蝠。
衆笑忍饑長杜門，自恐莫年還入俗。
經旬輒瘦駭鄰父，未信腦滿添黄玉。
海夷旋覺似齊魯，山蕨仍堪嘗菽粟。
孤船會復見洲渚，小車未用安羊鹿。
海南老兄行尤苦，樵爨長須同一僕。
此身所至即所安，莫同歸期兩黄鵠。
子瞻與李公麟宣德共畫翠石古木老僧謂之憩寂圖題其後
作者：蘇轍
朝代：宋

東坡自作蒼蒼石，留取長松待伯時。
只有兩人嫌未足，更收前世杜陵詩。
子瞻與長老擇師相遇於竹西石塔之間屢以絕句贈之又留書邀轍同作遂以一絕繼之
作者：蘇轍
朝代：宋

遠老陶翁好弟兄，虎溪廬阜久逢迎。
何須更要經平子，清議從來貴士衡。
子瞻見許驪山澄泥硯
作者：蘇轍
朝代：宋

長安新硯石同堅，不待書求遂許頒。
豈必魏人勝近世，强推銅雀沒驪山。
寒煤舒卷開雲葉，清露霑流發涕潸。
早與封題寄書案，報君湘竹筆身班。
子瞻贈嶺上老人次韵代老人答
作者：蘇轍
朝代：宋

嶺頭盧老一爐灰，長短根莖各自栽。
輕賤已消先世業，知君海上去仍回。
孔君亮郎中新葺闕里西園棄官而歸
作者：蘇轍
朝代：宋

宦情牢落苦思歸，君側無人留子思。
手種松筠須灌溉，親修寢廟憶烝祠。
定應此去添桃李，還似舊塋無棘茨。
他日東遊訪遺烈，因公導我謁先師。
孔平仲著作江州官舍小庵
作者：蘇轍
朝代：宋

近山不作看山計，引水新成照水庵。
閉口忘言中自飽，安心度日更誰參。
簡編圍繞穿書蠹，窗戶低回作繭蠶。
我亦一軒容膝住，敝裘粗飯有餘甘。
孔毅父封君挽詞二首·其一
作者：蘇轍
朝代：宋

交契良人厚，家風季婦賢。
詩書中有助，蘋藻歲無愆。
象服期他日，恩封屬此年。
神傷自不覺，弔客問潸然。
孔毅父封君挽詞二首·其二
作者：蘇轍
朝代：宋

別日笑言重，歸來藥餌憂。
鍾歌掩不試，貝葉亂誰收。
恨極囊封在，情多壟木稠。
埋文應自作，一一記徽猷。
孫賓叟道人
作者：蘇轍
朝代：宋

萬里飄然不繫舟，酒壚一笑便相投。
千金不換金丹訣，何事惟須一布裘。
學士院端午帖子二十七首 太皇太后閣六首 其一
作者：蘇轍
朝代：宋

决獄初迎雨，開倉旋取陳。
青黄今接夏，饑疫免憂春。
學士院端午帖子二十七首 太皇太后閣六首 其三
作者：蘇轍
朝代：宋

執熱寧忘濯，清心自釋煩。
東朝聞好語，畏日解餘暄。
學士院端午帖子二十七首 太皇太后閣六首 其二
作者：蘇轍
朝代：宋

簾密風時度，宮深日倍長。
紵羅隨節賜，黍麥趁新嘗。
學士院端午帖子二十七首 太皇太后閣六首 其五
作者：蘇轍
朝代：宋

舟楫喧呼招屈處，禽魚鼓舞放生中。
百官却拜梟羹賜，凶去方知舜有功。
學士院端午帖子二十七首 太皇太后閣六首 其六
作者：蘇轍
朝代：宋

玉殿清虛過暑天，草廬煩促念民編。
外家近許遷新宅，不遣司農費一錢。
學士院端午帖子二十七首 太皇太后閣六首 其四
作者：蘇轍
朝代：宋

出磨玉塵除舊廩，捧箱綵縷看新絲。
一年豐樂今將半，兩殿歡聲外得知。
學士院端午帖子二十七首 夫人閣四首 其一
作者：蘇轍
朝代：宋

修厦欺晴日，重簾度細風。
羣仙不煩促，長在廣寒宮。
學士院端午帖子二十七首 夫人閣四首 其三
作者：蘇轍
朝代：宋

新煮青筠稻米香，旋抽獨繭薄羅光。
剩堆雕俎添崖蜜，爭作輕衫薦壽觴。
學士院端午帖子二十七首 夫人閣四首 其二
作者：蘇轍
朝代：宋

尋芳空茂木，鬥草得幽蘭。
歌舞纖絺健，嬉游玉佩珊。
學士院端午帖子二十七首 夫人閣四首 其四
作者：蘇轍
朝代：宋

御溝繞殿細無聲，飛灑彤墀曉氣清。
開到石榴花欲盡，陰陰高柳一蟬鳴。
學士院端午帖子二十七首 皇太后閣六首 其一
作者：蘇轍
朝代：宋

壽康朝謁蚤，長信燕閒多。
不有圖書樂，其如晝漏何。
學士院端午帖子二十七首 皇太后閣六首 其三
作者：蘇轍
朝代：宋

蠶宮罷採擷，暴室獻朱黄。
翕呷霜紈動，闌班綵縷長。
學士院端午帖子二十七首 皇太后閣六首 其二
作者：蘇轍
朝代：宋

玉宇宜朱夏，壺冰生晚凉。
深心念行暍，清夜久焚香。
學士院端午帖子二十七首 皇太后閣六首 其五
作者：蘇轍
朝代：宋

萬壽仍縈長命縷，虛心不著赤靈符。
民間風俗疑當共，天上清高定爾無。
學士院端午帖子二十七首 皇太后閣六首 其六
作者：蘇轍
朝代：宋

揚子江心瀉鏡龍，波如細縠不摇風。
宮中禁捧秋天月，長照人心助至公。
學士院端午帖子二十七首 皇太后閣六首 其四
作者：蘇轍
朝代：宋

六宮無事著嬉遊，百藥初成及早收。
菖歜還羞十二節，椿年自占八千秋。
學士院端午帖子二十七首 皇太妃閣五首 其一
作者：蘇轍
朝代：宋

曉起鐘猶凝，朝回露欲乾。
逡巡下清蹕，委曲問平安。
學士院端午帖子二十七首 皇太妃閣五首 其三
作者：蘇轍
朝代：宋

九夏清齋奉至尊，消除癘疫去無痕。
太醫爭獻天師艾，瑞霧長縈堯母門。
學士院端午帖子二十七首 皇太妃閣五首 其二
作者：蘇轍
朝代：宋

壓蔗出寒漿，敲冰簇畫堂。
人間正袢暑，天上絕清凉。
學士院端午帖子二十七首 皇太妃閣五首 其五
作者：蘇轍
朝代：宋

渺渺金河入禁垣，漸臺雨過碧波翻。
共傳太液龍舟穩，不似南方競渡喧。
學士院端午帖子二十七首 皇太妃閣五首 其四
作者：蘇轍
朝代：宋

紈扇新裁冰雪餘，清風不隔紵羅疏。
飛昇漫寫秦公子，榮謝應憐漢婕妤。
學士院端午帖子二十七首 皇帝閣六首 其一
作者：蘇轍
朝代：宋

溽暑避華構，清風迎早朝。
楓槐高自舞，冰雪晚初消。
學士院端午帖子二十七首 皇帝閣六首 其三
作者：蘇轍
朝代：宋

皇心本夷曠，一氣自炎凉。
不廢荆吳舊，民風見未央。
學士院端午帖子二十七首 皇帝閣六首 其二
作者：蘇轍
朝代：宋

南訛初應曆，五日未生陰。
靈藥收農錄，薰風拂舜琴。
學士院端午帖子二十七首 皇帝閣六首 其五
作者：蘇轍
朝代：宋

雨遲麥粒尤堅好，日麗蠶絲轉細長。
入夏民間初解慍，宮中時舉萬年觴。
學士院端午帖子二十七首 皇帝閣六首 其六
作者：蘇轍
朝代：宋

汴上初無招屈亭，沅湘近在國南坰。
太官漫解供新糭，諫列猶應記獨醒。
學士院端午帖子二十七首 皇帝閣六首 其四
作者：蘇轍
朝代：宋

九門已散秦醫藥，百辟初頒凌室冰。
飲食祈君千萬壽，良辰更上辟兵繒。
守歲
作者：蘇轍
朝代：宋

歲云莫矣誰能守，唯有此心初不移。
宇宙隨流任爾去，虛空對面即吾師。
三杯醉倒聊從俗，一點靈明欲語誰。
來日日新無限事，歸根一笑彼安知。
安厚卿樞密母夫人挽詞二首·其一
作者：蘇轍
朝代：宋

家起側微中，身兼富貴終。
慈仁本宜壽，勤約自成風。
大府寧居久，名邦賜沐雄。
共傳生子福，仍指讀書功。
安厚卿樞密母夫人挽詞二首·其二
作者：蘇轍
朝代：宋

早歲參戎幕，開門對粉牆。
初聞寡兄弟，共羨好姑章。
一別飛騰速，全歸福祿長。
遺芳在子舍，它日望岩廊。
宋城宰韓秉文惠日鑄茶
作者：蘇轍
朝代：宋

君家日鑄山前住，冬後茶芽麥粒粗。
磨轉春雷飛白雪，甌傾錫水散凝酥。
溪山去眼塵生面，簿領埋頭汗匝膚。
一啜更能分幕府，定應知我俗人無。
官居即事
作者：蘇轍
朝代：宋

官局紛紜簿領迷，生緣瑣細老農齊。
偷安旋種十年木，肉食還須五母鷄。
對酒不嘗憐酤榷，釣魚無術漫臨溪。
此身已分長貧賤，執爨縫裳愧老妻。
官舍小池有鸂鶒遺二小雛二首·其一
作者：蘇轍
朝代：宋

半畝清池藻荇香，一雙鸂鶒競悠揚。
來從碧澗巢安在，飛過重城母自將。
野鳥似非官舍物，宰君昔是釣魚郎。
直言愧比奇章老，得縣無心更激昂。
官舍小池有鸂鶒遺二小雛二首·其二
作者：蘇轍
朝代：宋

清池定誰至，鸂鶒自來馴。
知我無傷意，憐渠解托身。
橋陰棲息穩，島外往來頻。
勿食遊鱼子，從交長細鱗。
宛丘二咏·其一
作者：蘇轍
朝代：宋

旱湖堤上柳空多，倚岸輕舟奈汝何。
秋雨連渠添積潤，春風吹凍忽生波。
蟲魚便爾來無數，鳬雁猶疑未肯過。
持詫錢塘應笑我，坳中浮芥兩幺麽。
宛丘二咏·其二
作者：蘇轍
朝代：宋

古殿山花叢百圍，故園曾見色依依。
凌寒强比松筠秀，吐艷空驚歲月非。
冰雪紛紜真性在，根株老大衆園希。
山中草木誰携種，潦倒塵埃不復歸。
宜徽使張安道生日
作者：蘇轍
朝代：宋

從公淮陽今幾年，憶持壽斝當公前。
祝公齒髮老復少，歲歲不改冰霜顔。
掃除四海一清凈，整頓萬物俱安全。
今年見公商丘側，奉祠太一真仙官。
身安氣定色如玉，脫遺世俗心浩然。
幽居屢過赤松子，長夜親種丹砂田。
此中自有不變地，歲閱生日如等閑。
門前賀客任填委，世上多故須陶甄。
秋風坐見蒲柳盡，歲晏惟有松柏堅。
斯人未安公未用，使公難老應由天。
宿滎陽甯氏園
作者：蘇轍
朝代：宋

喧卑背城市，曠蕩臨溪水。
車流泝絕壁，河潤及桃李。
居人有佳思，過客得新喜。
中橋一回顧，欲入迷所自。
寄內
作者：蘇轍
朝代：宋

與君少年初相識，君年十五我十七。
上事姑章旁兄弟，君雖少年少過失。
昏晨定省歲月短，五十還朝定何益。
憂深責重樂無幾，失足一墜南海北。
身居穽中不見天，仰面虛空聞下石。
丈夫學道等憂患，婦人亦爾何從得。
歸來舊許生白鬚，回顧慚君髮如漆。
遷居汝南復何事，龜老支床隨所擲。
相望一月兩得書，聞君肺病久消釋。
我經三伏常暴下，近喜秋風掃烝濕。
病除寢食未復故，相見猶驚身似腊。
劉根夫婦俱有道，去日饒君著鞭策。
寄孔武仲
作者：蘇轍
朝代：宋

濟南舊遊中，好學惟君耳。
君居面南麓，洶湧岡巒起。
我來輒解带，檐下炙背睡。
煎茶食梨栗，看君誦書史。
君歸苦倉卒，窗戶日摧毀。
遷居就清曠，改築富前址。
開畦得遺植，繞壁見題字。
雲山顧依然，簿領輒隨至。
思君猶未忘，滿秩行自棄。
爾來鉅野溢，流潦壓城壘。
池塘漫不知，亭榭日傾弛。
官吏困堤障，麻鞋汙泥滓。
別來能幾何，陵谷既遷徙。
它日重相逢，衰顔應不記。
寄孫朴
作者：蘇轍
朝代：宋

憶昔補官太皞墟，泮宮蕭條人事疏。
日高鼾睡聲噓噓，往還廢絕門無車。
君爲戶曹畏簡書，放懷疏懶亦似余。
相逢語笑夜躊躇，烹煮梨栗羞殽蔬。
官居一去真蘧廬，東來失計悔厥初。
夜聞桴鼓驚閻閭，事如牛毛費耘鉏。
違失真性從吏胥，目視紾臂邀徐徐。
羨君不出心自如，北潭秋水多芙蕖。
青荷包飯蒲爲菹，翛然獨往深淵魚。
人生如此樂有餘，胡爲自投檻中狙。
寄張芸叟
作者：蘇轍
朝代：宋

老矣張芸叟，親編樂府詞。
才高君未覺，手戰我先衰。
點𪑮舊無對，吟哦今與誰。
十年酬唱絕，歡喜得新詩。
寄梅仙觀楊智遠道士
作者：蘇轍
朝代：宋

道師近在真人峰，欲往見之路無從。
去年許我入城市，塵埃暗天待不至。
莫往莫來勞我心，道書寄我千黄金。
繭衣肉食思慮短，文字滿前看不見。
口傳指授要有時，脫去羅網當見之。
梅翁漢朝南昌尉，手摩龍鱗言世事。
一朝拂衣去不還，身騎白驎翳紅鸞。
我今雖復墮塵土，道師何不與我語。
他年策足投名山，相逢拍手一破顔。
寄濟南守李公擇
作者：蘇轍
朝代：宋

岱陰皆平田，濟南附山麓。
山窮水泉見，發越遍溪谷。
分流繞塗巷，暖氣烝草木。
下田滿粳稻，秋成比禾菽。
池塘浸餘潤，菱芡亦云足。
辭家四千里，恃此慰窮獨。
公從吳興來，苕霅猶在目。
應恐齊魯間，長被塵土辱。
不知西垣下，滉漾千畝淥。
仰見鷗鷺翻，俯視龜魚浴。
初來厭桴鼓，稍久捐鞭扑。
清詩調嘉賓，夜話繼華燭。
飛花暮雪深，浮蟻糟床熟。
相對各忘歸，西來自嫌速。
人生每多故，樂事難再卜。
鉅野一汗漫，河濟相騰蹙。
流沙翳桑土，蛟蜃處人屋。
農畝分沉埋，城門遭板築。
傷心念漂蕩，引手救顛覆。
勞苦空自知，吁嗟欲誰告。
遥知舊遊處，落落空遺躅。
平生讀書史，物理粗能矚。
歸耕久不遂，終作羝羊觸。
賦詩心自驚，請公再三讀。
寄范丈景仁
作者：蘇轍
朝代：宋

京城冠蓋如雲屯，日中奔走爭市門。
敝裘瘦馬不知路，獨向城西尋隠君。
隠君白髮養浩氣，高論驚世門無賓。
欣然爲我解東閣，明窗凈几舒華茵。
春天雪花大如手，九衢斷絕愁四鄰。
平明熟睡呼不覺，清詩淥酒時相親。
我兄東來自東武，走馬出見黄河濱。
及門却遣不得入，回顧欲去行無人。
東園桃李正欲發，開門借與停車輪。
青天露坐列觴豆，落花飛絮飄衣巾。
留連四月聽鶗鴂，扁舟一去浮奔渾。
人生聚散未可料，世路險惡終勞神。
交遊畏避恐坐累，言詞欲吐聊復吞。
安得如公百無忌，百間廣厦安貧身。
寄題孔氏顔樂亭
作者：蘇轍
朝代：宋

顔巷久已空，顔井固不遷。
荆榛翳蔓草，中有百尺泉。
誰復飲此水，裹飯耕廢田。
有賢孔氏孫，芟夷發清源。
廢床見綆刻，古甃昏苔痕。
引缸注瓢樽，千歲忽復然。
嗟哉古君子，至此良獨難。
口腹不擇味，四體不擇安。
遇物一皆可，孰爲我憂患。
阮生未忘酒，嵇生未忘鍛。
欲忘富貴樂，託物僅自完。
無託中自得，嗟哉彼誠賢。
寄題密州新作快哉亭二首·其一
作者：蘇轍
朝代：宋

車騎崩騰送客來，奔河斷岸首頻回。
鑿成戶牖功無幾，放出江湖眼一開。
景物爲公爭自致，登臨約我共追陪。
自矜新作超然賦，更擬蘭臺誦快哉。
寄題密州新作快哉亭二首·其二
作者：蘇轍
朝代：宋

檻前濰水去沄沄，洲渚蒼茫煙柳勻。
萬里忽驚非故國，一樽聊復對行人。
謝安未厭頻携妓，汲黯猶須卧理民。
試問沙囊無處所，于今信怯定非真。
寄題武陵柳氏所居二首·天真堂
作者：蘇轍
朝代：宋

宦遊閱盡山川勝，歸老方知氣味真。
歌哭不移身自穩，往還無間語尤親。
永懷前輩無因見，猶喜諸郎有此人。
千歲展禽風未改，不加雕琢世稱珍。
寄題武陵柳氏所居二首·康樂樓
作者：蘇轍
朝代：宋

邑居欲盡溪山好，不作層樓無奈何。
岩谷滿前收蠟屐，漪漣極目卷漁蓑。
安心已得安身法，樂土偏令樂事多。
千里筠陽猶靜治，還家一笑定無他。
寄題江渙長官南園茅齋
作者：蘇轍
朝代：宋

白髮辛勤困小邦，塵勞坐使壯心降。
河陽罷後成南圃，彭澤歸來卧北窗。
畦畔草生親荷鍤，床頭酒熟自傾缸。
因君遣我添歸興，舊有茅茨濯錦江。
寄題清溪寺
作者：蘇轍
朝代：宋

清溪鬼谷子，雄辯傾六國。
視世無足言，自閉長默默。
蘇張何爲者，欲竊長短術。
學成果無頼，遂爲世所惑。
顛倒賣諸侯，傾轉莫可執。
後世何不明，疑我不汝及。
誰知居深山，玩世可終日。
君觀二弟子，死處竟莫得。
客齊自披裂，投魏求寄食。
悠悠清溪中，石亂流水急。
溪魚爲朝餐，老死得安穴。
居亂獨無言，其辯吾不測。
寄題登封揖仙亭
作者：蘇轍
朝代：宋

靈王太子本讀書，縱談穀洛參諸儒。
生來不見全盛初，老成遺訓誰楷模。
心知漸失文武餘，蕭然直入山中居。
山間吹笙鳳凰呼，升天白日乘龍車。
周人聚觀拜路隅，明月爲佩雲爲裾。
歸來千歲孰在無，赤松老彭自爲徒。
上侍玉宸臨九區，烜赫不類山澤癯。
依山作邑賢大夫，夜中焚香溯空虛。
我欲從之駕肩輿，秋風八月來徐徐。
寄題蒲傳正學士閬中藏書閣
作者：蘇轍
朝代：宋

朱欄碧瓦照山隈，竹簡牙籤次第開。
讀破文章隨意得，學成富貴逼身來。
詩書教子真田宅，金玉傳家定糞灰。
更把遺編觀得失，君家舊物豈須猜。
寄題趙㞦承事戲綵堂
作者：蘇轍
朝代：宋

春晚安輿遍浙東，永嘉別乘喜無窮。
橐裝已笑分諸子，吏道何勞問薛公。
堂上壽樽諸掾集，室中禪論衲僧通。
興闌却返林泉去，幕府長留孝弟風。
寄題陳憲郎中竹軒
作者：蘇轍
朝代：宋

家有修篁綠滿軒，趨庭詩禮舊忘言。
凌霜自得良朋友，過雨時添好子孫。
試翦輕筠扶野步，旋收凉葉煮清樽。
風流共道勝桑梓，鄰里何妨種百根。
寄龍井辯才法師三絕·其一
作者：蘇轍
朝代：宋

我兄教我過東吳，遺墨山間無處無。
忽報冬潮催出堰，俗緣深重道心粗。
寄龍井辯才法師三絕·其三
作者：蘇轍
朝代：宋

井水中藏東海魚，側盆翻雨洗凡夫。
隔山欲共公相見，莫道從來一滴無。
寄龍井辯才法師三絕·其二
作者：蘇轍
朝代：宋

山色青冥葉未紅，湖光凝碧曉無風。
行窮上下兩天竺，望斷南山龍井龍。
寇萊公
作者：蘇轍
朝代：宋

人知公惠在巴東，不識三朝社稷功。
平日孤舟已何處，江亭依舊傍秋風。
寒雨
作者：蘇轍
朝代：宋

江南殊氣候，冬雨作春寒。
冰雪期方遠，蕉絺意始闌。
未妨溪草綠，先恐嶺梅殘。
忽發中原念，貂裘據錦鞍。
寒食二首·其一
作者：蘇轍
朝代：宋

寒食今年客汝南，餘樽傾瀉亦醺酣。
道人久厭世間濁，僧舍猶存肉食慚。
花折園夫時送客，餳留孫女尚分甘。
欲遊紫極誰爲伴，長揖孤松對不談。
寒食二首·其二
作者：蘇轍
朝代：宋

寄住汝南懷嶺南，五年一醉久猶酣。
身逃爭地差云靜，名落塵寰終自慚。
耳畔飛蠅看尚在，鼻中醇酢近能甘。
今朝寒食唯當飲，買酒先防客欲談。
寒食前一日寄子瞻
作者：蘇轍
朝代：宋

寒食明朝一百五，誰家冉冉尚厨烟。
桃花開盡葉初綠，燕子飛來體自便。
愛客漸能陪痛飲，讀書無思懶開編。
秦川雪盡南山出，思共肩輿看麥田。
寒食贈遊壓沙諸君
作者：蘇轍
朝代：宋

城南壓沙古河淤，沙上種梨千萬株。
隆冬十月我獨往，風吹葉盡枝條疏。
老僧屈指數春候，却後百日花當蘇。
微風細雨膏潤足，枝頭萬萬排明珠。
齊開競發不知數，照曜冰雪明村墟。
此時官閑得遊賞，長堤平穩宜驂駒。
寺門古木芽葉動，倉庚布穀相和呼。
及時行樂不可緩，歲長春短花須臾。
僧言我意兩相值，欲往屢已脂吾車。
今朝寒食烟火斷，薄雲蔽日風沙除。
此花久已待我至，况有朋友相携扶。
來邀反覆不能往，豈獨負君花已辜。
諸君高邁足才思，佐酒况得萬玉奴。
坐中未醉慎無起，倒戴當使山公如。
寒食遊南湖三首·其一
作者：蘇轍
朝代：宋

春睡午方覺，隔牆聞樂聲。
肩輿試扶病，畫舫聽徐行。
適性逢樽酒，開懷挹友生。
遊人定相笑，白髮近縱橫。
寒食遊南湖三首·其三
作者：蘇轍
朝代：宋

携手臨池路，時逢賣酒壚。
柳斜低繫纜，草綠薦傾壺。
波蕩春心起，風吹酒力無。
冠裳强包裹，半醉遣誰扶。
寒食遊南湖三首·其二
作者：蘇轍
朝代：宋

繞郭春水滿，被堤新柳黄。
官池無禁約，野艇得飛揚。
浪泛歌聲遠，花浮酒氣香。
晚風歸棹急，細雨濕紅妝。
寓居二首·東亭
作者：蘇轍
朝代：宋

十口南遷粗有歸，一軒臨路閱奔馳。
市人不慣頻回首，坐客相諳便解頤。
慚愧天涯善知識，增添城外小茅茨。
華嚴未讀河沙偈，偃仰明窗手自披。
寓居二首·東樓
作者：蘇轍
朝代：宋

月從海上湧金盆，直入東樓照病身。
久已無心問南北，時能閉目待儀麟。
颶風不作三農喜，舶客初來百物新。
歸去有時無定在，漫隨俚俗共欣欣。
寓居六咏·其一
作者：蘇轍
朝代：宋

手植天隨菊，晨添苜蓿盤。
叢長憐夏苦，花晚怯秋寒。
素食舊所愧，長齋今未闌。
殷勤拾落蕊，眼暗讀書難。
寓居六咏·其三
作者：蘇轍
朝代：宋

鄰家三畝竹，蕭散倚東牆。
誰謂非吾有，時能惠我凉。
雪深聞毀折，風作任披猖。
事過還依舊，相看意愈長。
寓居六咏·其二
作者：蘇轍
朝代：宋

山丹炫南土，盈尺愧西京。
所至曾無比，知非浪得名。
未須求別種，尚欠剝繁英。
行復春風度，天涯眼暫明。
寓居六咏·其五
作者：蘇轍
朝代：宋

大雞如人立，小雞三寸長。
造物均付予，危冠兩昂藏。
出欄風易倒，依草枯不僵。
後庭花草盛，憐汝計興亡。
寓居六咏·其六
作者：蘇轍
朝代：宋

西鄰分半井，十口無渴憂。
歲旱百泉竭，日供八家求。
艱難念生理，沾足愧寒流。
比聞山田婦，出汲爭羣牛。
寓居六咏·其四
作者：蘇轍
朝代：宋

弱榴生掩冉，插竹强支叉。
旋疊封根石，能開著子花。
扶持物遂性，綴緝我成家。
故國田園少，何須恨海涯。
將之績溪夢中賦泊舟野步
作者：蘇轍
朝代：宋

扁舟逢野岸，試出步崇岡。
山轉得幽谷，人家餘夕陽。
被畦多綠茹，堆屋剩黄粱。
深羨安居樂，誰令志四方。
將使契丹九日對酒懷子瞻兄并示坐中
作者：蘇轍
朝代：宋

黄華已向初旬見，白酒相携九日嘗。
萸少一枝心自覺，舂同斗粟味終長。
蘭生庭下香時起，玉在人前坐亦凉。
千里使胡須百日，蹔將中子治書囊。
將拆舊屋權住西廊
作者：蘇轍
朝代：宋

平生未有三間屋，今歲初成百步廊。
欲趁閑年就新宅，不辭暑月卧斜陽。
修篁已謝前人種，甘井何妨衆口嘗。
奔走從來成底事，安居到處漫爲鄉。
將歸二首·其一
作者：蘇轍
朝代：宋

久客初何事，言歸似有名。
騰騰且隨俗，落落竟無成。
病苦醫猶厭，囊空身自輕。
家人驚別後，無限白鬚生。
將歸二首·其二
作者：蘇轍
朝代：宋

爲客不滿歲，還家見兩孫。
遥知臨竹戶，相對引瓢樽。
老罷那嫌瘦，心寬尚喜存。
風波隨處有，何幸免驚奔。
將移績溪令
作者：蘇轍
朝代：宋

坐看酒壚今五年，恩移巖邑稍西還。
他年貧富隨天與，何日身心聽我閒。
山栗似拳應自飽，蜂糖如土不須慳。
仲卿意向桐鄉好，身後烝嘗亦此間。
將築南屋借功田家
作者：蘇轍
朝代：宋

先人敝廬寄西南，不歸三紀今何堪。
卜營菟裘閱歲三，西成黍豆餘石甔。
借功田家并钁杴，農事未起來不嫌。
併遣浮客從丁男，芒鞋禿巾短後衫。
杵聲登登駭閭閻，期我一月久不厭。
我方窮困人所諳，有求不答心自甘。
一言見許不妄談，飲汝信厚心懷慚。
晨炊暮餉增醯鹽，歸時不礙田與蠶。
將至南京雨中寄王鞏
作者：蘇轍
朝代：宋

河牽一線流不斷，雨散千絲卷却來。
烟際橫橋村十里，船中倦客酒三杯。
老年轉覺脾嫌濕，世路早令心似灰。
頼有故人憐寂寞，繫舟待我久徘徊。
將遊金山寄元長老
作者：蘇轍
朝代：宋

粗砂施佛佛欣受，怪石供僧僧不嫌。
空手遠來還要否，更無一物可增添。
將還江州子瞻相送至劉郎家洑王生家飲別
作者：蘇轍
朝代：宋

相從恨不多，送我三十里。
車湖風雨交，松竹相披靡。
繫舟枯木根，會面兩王子。
嘉眉雖異郡，鷄犬固猶爾。
相逢勿空過，一醉不須起。
風濤未可涉，隔竹見奔駛。
渡江買羔豚，收網得魴鯉。
朝畦甘瓠熟，冬盎香醪美。
烏菱不論價，白藕如泥耳。
誰言百口活，仰給一湖水。
奪官正無頼，生事應且爾。
卜居請連屋，扣戶容屣履。
人生定何爲，食足真已矣。
愆尤未見雪，世俗多相鄙。
買田信良計，蔬食期沒齒。
手持一竿竹，分子長湖尾。
小雪
作者：蘇轍
朝代：宋

小雪僅能消膈熱，苦寒偏解惱衰翁。
年豐誰使百物貴，心凈要令萬事空。
老去禪功深自覺，生來滯運與人同。
閑中未斷生靈念，清夜焚香處處通。
屈原塔
作者：蘇轍
朝代：宋

屈原遺宅秭歸山，南賓古者巴子國。
山中遺塔知幾年，過者遲疑不能識。
浮圖高絕誰所爲，原死豈復待汝力。
臨江慷慨心自明，南訪重華訟孤直。
世人不知徒悲傷，强爲築土高岌岌。
山橙花口號
作者：蘇轍
朝代：宋

故鄉寒食荼䕷發，百和香濃村巷深。
漂泊江南春欲盡，山橙仿佛慰人心。
山胡
作者：蘇轍
朝代：宋

山胡擁蒼毳，兩耳白茸茸。
野樹啼終日，黔山深幾重。
啄溪探細石，噪虎上孤峰。
被執應多恨，筠籠僅不容。